Достоевский маълум бир миллат ҳаётини, турмуш тарзини ёритар экан, замирида барча халқларга бирдек хос бўлган маънавий хусусиятларни юксакларга кўтаради. Достоевскийнинг деярли барча асарларида меҳр-муҳаббат, садоқат, меҳнатсеварлик каби ижобий фазилатлар ифори уфуриб туради. Ёзувчининг «Камбағаллар» асарида хўрланган, ижтимоий адолатсизликка дучор бўлган ночор одамлар қисмати қаламга олинган бўлса, адибнинг «Қиёфадош», «Оқ тунлар» асарларида ҳам айни шундай ижтимоий муаммоларни ёритишга қаратилган. «Камбағаллар» романи бечора, ночор, адолатсиз муҳитда яшаган инсонлар ҳаётини ёритиб берган ижтимоий мавзудаги асардир.\nУшбу роман миллат дардини, руҳий ҳолатини куйлаган қўшиқ десак янглишмаймиз. Асар бир ўқишда ўқувчида Макар Девушкин ва Варвара Алексеевна мактубларидан иборатдек тасаввур уйғотади. Аммо романни ўқиш жараёнида шунинг гувоҳи бўлиш мумкинки, бу икки қаҳрамон мактублари замирида бутун бир қатлам, яъни жамиятнинг энг қуйи табақалари ҳаёти тасвири ётади.\nЁзувчи бирор ўринда ҳам ўз нутқидан сўзламайди, фақат қаҳрамонлар нутқи орқали ўқувчига, китобхонга эстетик таъсир ўтказади, ўқувчи беихтиёр ўша давр муҳитига тушиб қолгандек бўлади.\nМутолаа қилиш давомида шунга амин бўлдимки, асарнинг бош ғояси, яъни роман мазмунини очишга хизмат қилувчи, қаҳрамонлар бошдан кечирган ички руҳий ҳолатларни китобхон ҳам ўз руҳий ҳолатида ҳис қилишга ёрдам берувчи асосий фикрлар Макар Девушкин тилидан бериб борилади. Масалан, унинг бир мактубида «Лойларимни тозалаб олмоқчи бўлган эдим, қоровул Снегиров, бўлмайди, чўткани ишдан чиқарасан, чўтка эса, биродар, давлат ҳисобидан келган, деб лойларимни тозалагани ҳам қўймади. Кўрдингизми, қанақа бўлиб кетган улар, онажон, мени улар оёқ артадиган латтача ҳам кўрмайдилар. Мени нима ўлдиради, Варенка, биласизми? Зинҳор пул эмас, йўқ, мени мана шунақа майда-чуйда ташвишлар, мана шунақа шивир-шивирлару заҳарханда кулгилар, ҳазил-мазахлар ўлдиради», қабилидаги фикрлар орқали қаҳрамоннинг руҳий ҳолати ёрқин чизгиларда чизиб берилади. Бундай фикрларни ўқиган китобхон беихтиёр унга ачинади.\nМакар Девушкин нутқидан келтирилган яна баъзи фикрлар борки, ҳикматдек жаранглайди: «Камбағал одам қиздай уятчан бўлади», «Ўзи доим шунақа бўлиб келганмасми: оқиллар азобда, аҳмоқлар фароғатда», «Савоб қилсанг, бутун қил», «Ҳаммадан оғири – ҳақиқатни гапириш».\nБу асар орқали Достоевскийгагина хос бўлган баён услуби билан биргаликда ижодкорнинг қаҳрамонлар руҳий ҳолати ва ички кечинмаларини табиат билан жуда чиройли, бетакрор тарзда уйғунлаштириш хусусияти яққол намоён бўлади. Роман мактублардан иборат, бироқ ёзувчи «Камбағаллар» романини шу даражада маҳорат билан баён этганки, ушбу асардан бир парча ўқиган китобхон ўзи сезмаган ҳолда воқеалар ривожига қизиқиб қолади.\nТабиат тасвири ва қаҳрамонлар руҳиятидаги уйғунликка келсак, буни қуйидаги парчалар воситасида ҳам билиб олишимиз мумкин: «…шаҳарга киришимиз олдидан ёмғир қуя бошлади, рутубатли кузги ёмғир, изғирин, ерлар лой, тўда-тўда одам иси ёқмайдиган, ўшшайган, хўмрайган кишилар кўринади». Бу парчада Варвара Алексеевнанинг энг бахтли дамлари ўтган қишлоғини тарк этиб, унга қийинчилик, азоб-уқубат олиб келган шаҳарга кўчиб келиши акс эттирилган. Бундан кўриниб турибдики, у ўзининг жонажон маконини тарк этгани боис унинг ўйларида ҳам, юрагида ҳам худди шу кузги ёмғир сингари рутубатли изғирин эсаётгани ҳақида қайсидир маънода китобхонга хабар бериб ўтилади. Асарнинг яна бир ўрнида шундай тасвирлар бор: «У қуёшга сўнгги бор қараб олмоқчи эди. Мен пардани сурдим, аммо тонг жон бераётган одамнинг тугаб бораётган бечораҳол ҳаёти сингари тунд ва қайғули эди. Қуёш кўринмасди. Осмонни булут қоплаганди, майда ёмғир томчилари деразага урилиб, муздек лойқа сув ойна юзини юварди, атрофни қоронғулик чулғаган. Бемор менга чуқур мунг билан қараб қўйди ва бир дақиқадан сўнг жон берди». Келтирилган парчада кишида анчайин ҳазин руҳ пайдо бўлишига туртки берувчи асосий восита жон талвасасида қийналаётган қаҳрамон руҳиятига мос табиат тасвири танланганидир; тонг ҳам гўё бир инсоннинг ҳаётдан кўз юмишига гувоҳ бўлишни истамай тўлғониб-тўлғониб отаётгандек, замин ҳам гўёки бу ҳолга чидолмасдан самодан ўз кўз ёшини тўкаётгандек тасаввур уйғотади.\nДостоевскийнинг барча қаҳрамонлари қалби кенг шахслар, бу фикрнинг исботини ушбу роман мисолида ҳам кўришимиз мумкин. Асардаги инсонлар ўта оғир, абгор ҳолда бўлишларига қарамай ҳеч бир қаҳрамон бирор ўринда ҳам ҳаётидан нолимайди. Аксинча, шукр қилишни канда қилмайди. «Ўзим тўқ, бош-оёқ кийимим бут; шўхлик қилишни бизга ким қўйибди», «…камбағаллик айб эмаслигини эсдан чиқарманг», «…лекин мен нолимайман, балки мамнунман», каби фикрлар ўша қаҳрамонларнинг ички дунёсини очиб берган.\nАсардаги диққатга сазовор яна бир жиҳат шундаки, бу ҳам бўлса камбағалларнинг ғурури, ор-номуси, бир сўз билан айтганда, шахсияти жуда кучли тасвирланган. Асар бош қаҳрамони Макар Девушкин нутқида жуда кўп такрорланиб турувчи «…ғуруримни мен ҳамма нарсадан устун қўяман», сўзлари ёки Горшковнинг номи оқлангандан кейинги ҳолатлари юқорида келтирилган фикрларнинг исботидир.\nРоманда Девушкин тилидан шундай фикрлар келтирилади: «Шу кўп қаватли уйларнинг ҳар қайсисида турли хил инсонлар яшайди. Уларнинг баъзиларини тушига қайси йўл билан фарзандига нон топиб бериб, қорнини тўқлаш кирса-ю, яна қай бирининг тушига эртага қандай этик кийса, чиройли кўриниш муаммоси киради». Бу муаммо ҳозир ҳам мавжуд, бу фикрлар ҳамон долзарб. Кўриниб турибдики, адиб ижоди қайсидир бир жиҳати билан бугунги даврга ҳам бевосита алоқадор.\nЁзувчи яшаган даврда камбағал, ночор инсонлар одам ўрнида кўрилмасди, шу боис уларга бўлган муомала ва муносабат ҳам жуда совуқ, ёмон эди. Шундай оғир бир шароитда Достоевский бу қатламни ҳам бошқалар қаторида бўлишини истади, уларни ушбу романи орқали қайсидир маънода ҳимоя қилди ва адиб бу романи билан оммага камбағаллар орасида ҳам ночор бўлишларига қарамай маънан жуда бой, адабиётга ошно, қалби соф инсонлар бўлиши мумкинлигини англатиб қўйди.\n🕔12:50, 26.06.2020 ✔105\n🕔12:49, 26.06.2020 ✔106\n🕔12:44, 26.06.2020 ✔104\n✔ 105 🕔 12:50, 26.06.2020\n✔ 106 🕔 12:49, 26.06.2020\n✔ 104 🕔 12:44, 26.06.2020\n✔ 107 🕔 12:29, 26.06.2020


Ёшлар учун имтиёзли кредитлар, уй ҳайвонлари ва коворкинглар | NORMA.UZ\nПрезидентнинг 27.06.2018 йилдаги Фармони билан «Yoshlar – kelajagimiz» давлат дастури тасдиқланди. Ҳужжат матни иловаларсиз ЎзАда жойлаштирилган.\nЁшлар бизнес юрита бошлаш учун қандай қилиб имтиёзли кредит ва лизинг оладилар\nИмтиёзли шартларда кредит ёки мол-мулкни лизингга олиш учун ёшларнинг бизнес ташаббуслари, стартаплари, ғоялари ва лойиҳалари манзилли рўйхатига кириш талаб этилади. Манзилли рўйхатларни туман (шаҳар) ёшлар тадбиркорлигини ривожлантириш комиссиялари шакллантирадилар. Комиссия таркибига қуйидагилар киради:\nёшлар сиёсати, ижтимоий ривожлантириш ва маънавий-маърифий ишлар бўйича ҳоким ўринбосари – комиссия раиси;\nёшлар масалалари бўйича ички ишлар бошқармаси (бўлими) бошлиғи ўринбосари;\nЎзбекистон ёшлар иттифоқининг туман (шаҳар) кенгаши раиси;\nСавдо-саноат палатаси (ССП) ҳузуридаги Тадбиркорликка кўмаклашиш маркази туман (шаҳар) бўлинмаси раҳбари.\nКомиссиялар ҳар бир уй хўжалиги билан танишиш, мавжуд инфратузилмани инвентаризация қилиш, ёшлар шуғулланиш истагини билдирган меҳнат фаолияти турини таҳлил қилиш ниятида уйма-уй юрадилар. Бунда имтиёзли кредитлар ва лизингга талабномалар сараланади, шунингдек тасдиқланадиган параметрлар доирасида манзилли рўйхатлар шакллантирилади.\nСўнг манзилли рўйхатларни республика комиссияси 2018 йил 1 августгача ва кейинги йилларда – 25 декабрдан кечикмасдан тасдиқлайди. Бизнес-режа тузиш жараёнини енгиллаштириш учун ССП банклар билан биргаликда ҳамда Лойиҳа бошқаруви миллий агентлиги билан келишган ҳолда намунавий бизнес-режаларни ишлаб чиқади.\nЁшлар иттифоқи ҳузурида ташкил этилган «Yoshlar – kelajagimiz» жамғармасидан олинган маблағлар ҳисобига имтиёзли кредитлар ва мол-мулкни лизингга бериш Ташқи иқтисодий фаолият миллий банки, «Ипак йўли» АИТБ, Халқ банки АТ ва «Ҳамкор банк» АТБ орқали амалга оширилади.\nКредит ва лизингга бериш шартлари қуйидагича:\nа) ёшлар тадбиркорлиги субъектлари\n– юридик шахс ташкил этмасдан (якка тартибдаги тадбиркор сифатида) тадбиркорлик фаолиятини амалга ошираётган 30 ёшга тўлмаган ёш фуқаролар;\n– муассислари 30 ёшга тўлмаган ёш фуқаролар бўлган юридик шахслар;\nб) 50% ва ундан кўпроқ муассислари 30 ёшга тўлмаган ёш фуқаролардан иборат бўлган тадбиркорлик субъектлари;\nв) яратиладиган иш ўринларининг 70%идан кам бўлмаган қисмини 5 йил давомида ёшларни иш билан таъминлаш учун тақдим этиш мажбуриятини ўз зиммасига оладиган тадбиркорлик субъектлари, шу жумладан хорижий инвесторлар.\nЁшларнинг бизнес ташаббуси, стартапи, ғояси ва лойиҳасини амалга ошириш\n5 йил муддатга 12 ойгача имтиёзли давр билан\nЖамғарманинг ёшлар бизнесига бевосита қўйилмалари\nКредит беришдан ташқари, Жамғарма ёшларнинг тадбиркорлик лойиҳаларида муассис сифатида бевосита иштирок этади. Бунда Жамғарма улуши 50%дан ошмайди. Кейинчалик Жамғарма улушини 5 йил давомида реализация қилади.\nШу билан бир қаторда, банд бўлмаган ёшлар яшайдиган уй хўжаликлари учун:\n20 тагача парранда ва қуён боласи;\n5 та майда қорамол;\n2 та йирик қорамол сотиб олиш учун пул берилади.\nУларнинг қиймати келишилган муддатларда қайтарилиши керак (бунда кредит ҳақида эмас, қарз ҳақида сўз бораётган кўринади).\nМуҳим шарти: ёшлар чорвачилик юритиш бўйича тегишли кўникмаларга эга бўлишлари керак. Бироқ ҳар қандай ҳолатда Жамғарма ҳайвонларни боқиш ва уларни кейинчалик реализация қилишда кўмаклашади.\n«Yosh tadbirkorlar» коворкинг-марказлари ҳамда «Yoshlar mehnat guzari» савдо-маиший ва кичик ишлаб чиқариш майдонлари комплекслари\nМаълумот учун: коворкинг (инглизча «co-working» – «биргаликда ишлаш») – турли иш билан банд бўлган кишилар меҳнатини умумий маконда ташкил этишга ёндашув, жамоа офиси.\n«Yosh tadbirkorlar» коворкингларида ёш тадбиркорлар имтиёзли шартларда бинолар, офис техникаси ва сарфлаш материалларини ижарага олишлари, Интернетдан фойдаланишлари мумкин бўлади. Бундан ташқари, уларга бизнес-режалар ишлаб чиқишда, маслаҳат, юридик, бухгалтерия ва бошқа хизмат турларини кўрсатишда ёрдам берадилар, шунингдек форумлар, мастер-класслар ва семинарлар ўтказадилар.\nКоворкинглар барча туманлар (шаҳарлар)да, «Yoshlar mehnat guzari» комплекслари эса фақат меҳнат кучи ҳаддан зиёд бўлган туманларда ташкил этилади. Улар давлат-хусусий шериклик шартларида қурилади.\n«Yoshlar – kelajagimiz» жамғармасининг ҳиссаси\nХусусий инвесторнинг ҳиссаси\n– «Yosh tadbirkorlar» коворкинг-марказлари ва «Yoshlar mehnat guzari» комплексларини, шунингдек, бошқа объектларни қуриш (жойлаштириш) учун хусусий инвесторларга, истисно тариқасида, тўғридан-тўғри музокаралар орқали ер участка (бўш бино)ларни доимий фойдаланиш ҳуқуқи асосида ажратади;\n– «Yosh tadbirkorlar» коворкинг-марказлари ва «Yoshlar mehnat guzari» комплексларини муҳандислик коммуникацияларига, жумладан, электр, газ ва сув таъминоти тармоқларига олиб боришни ва улашни туман (шаҳар)лар бюджетларининг қўшимча манбалари ҳисобидан таъминлайди.\n– «Yosh tadbirkorlar» коворкинг-марказлари ва «Yoshlar mehnat guzari» комплекслари қурилиши қийматининг 30%игача бўлган қисмини молиялаштиришда мазкур маблағларни уларнинг устав жамғармаси (капитали)га кейинчалик капиталлаштирган ҳолда иштирок этишга ҳақли.\n– «Yosh tadbirkorlar» коворкинг-марказлари ва «Yoshlar mehnat guzari» комплекслари қурилиши қийматининг камида 70%ини молиялаштиради, уларнинг келишилган муддатларда ва намунавий лойиҳаларга мувофиқ қурилиши ва фойдаланишга топширилишини таъминлайди;\n– Давлат дастури иштирокчиси бўлган ёш тадбиркорларга «Yosh tadbirkorlar» коворкинг-марказлари ва «Yoshlar mehnat guzari» комплексларида жой беради, уларга мақбул нархларда хизматлар кўрсатади, шунингдек, уларда иш ўринлари умумий сонининг камида 70%и миқдорида банд бўлмаган ёшларни ишга қабул қилиш шарти билан мустақил равишда тадбиркорлик фаолиятини ташкил этади;\n– Жамғарманинг туман ва шаҳар филиалларини жойлаштириш учун «Yosh tadbirkorlar» коворкинг-марказларидаги хоналарни бепул тақдим этади;\n– «Yosh tadbirkorlar» коворкинг-марказлари ва «Yoshlar mehnat guzari» комплексларини сақлаб туриш уларнинг маблағи ҳисобидан амалга оширилади.\nБу – муҳим! «Yosh tadbirkorlar» коворкинг-марказлари ва «Yoshlar mehnat guzari» комплексларини қуришга йўналтириладиган маблағлар хусусий инвесторларнинг солиқ солинадиган базасидан чегириб ташланади.


ОХҲТ қозоқ парламентининг Назарбоев ваколатини узайтириш қароридан хавотирда - BBC O'zbek\nОХҲТ қозоқ парламентининг Назарбоев ваколатини узайтириш қароридан хавотирда\n14 Январ 2011\nОврўпода Хавфсизлик ва Ҳамкорлик Ташкилотининг Демократик Институтлар ва Инсон ҳуқуқлари бўйича идораси раҳбари Жанез Ленарчич Қозоғистон Президенти Нурсултон Назарбоевнинг ваколатини узайтиришга оид референдум эҳтимолидан хавотир билдириб чиққан.\n"Режаланаётган референдумнинг мақсади Қозоғистон ўз зиммасига олган халқаро масъулиятларига мос келмайди ва биз масъул идораларнинг ушбу ташаббусни тўхтатиш учун лозим чораларни кўришларига умид қиламиз," деб айтган жаноб Ленарчич.\nҚозоғистон қуйи парламенти ва сенат аъзолари жума куни бир овоздан конституцияга ўзгартириш ва қўшимча киритишни маъқуллашганди.\nУшбу ўзгартиришлар мамлакатнинг биринчи президенти Назарбоевнинг ваколатини чўзиш учун референдум ўтказиш ва конституцияга “элбоши” атамаларини киритишни назарда тутади.\nҚонунга ўзгартиришлар киритган депутатлар 2011 йилнинг баҳор ойларида президент ваколатларини чўзувчи реферундум бўлиб ўтишини айтишмоқда.\nҚуйи палатанинг 106 депутати ва 44 сенатор томонидан бир овоздан қабул қилинган қонунга кўра, конституцияга ўзгартиришлар киритилади.\nЭнди Қозоғистоннинг биринчи президенти Назарбоевнинг ваколатларини 2020 йилгача чўзувчи референдумни ўтказиш учун қонуний томондан ҳеч қандай тўсиқ қолмади.\n27 декабр куни референдумни қўлловчиларнинг имзосини йиғишни бошлаган компания 10 январ куни якунланганди.\nИкки ҳафта давом этган тадбир давомида ташкилотчилар 5 миллиондан ортиқ одамнинг имзосини тўплашган эришишди. Бу Қозоғистондаги умумий сайловчиларнинг 55 фоизини ташкил қилади.\nБу кунлар давомида маҳаллий оммавий-ахборот воситаларидан тортиб, черков ва масжид каби одамлар йиғиладиган жойларгача тарғибот ишлари юритилди.\nРеферендум ташаббускорларига кўра, мамлакатда Назарбоевга бас келадиган рақибнинг ўзи йўқ, бу орада сайловлар ўтказиб, ортиқча ҳаражат қилиш давлат бюджетига зарар бўлиши мумкин. Бундан ташқари, 2020 йилгача президент Назарбоев томонидан давлатни ривожлантириш дастури учун ҳам имкон бериш керак.\nМухолифат вакиллари 2 ҳафтанинг ичида мажбурловларсиз ва қўшиб ёзмасдан бунча имзо тўплашни савол остига олди.\nПрезидент Назарбоевнинг ўзи бунгача парламент томонидан тақдим этилган референдум ўтказиш тўғрисидаги қонунга вето қўйган бўлса-да, парламентнинг 80 фоиздан ортиқ овози ушбу ветони четлаб ўтиши маълум қилинганди.\nҚозоғистон Марказий Осиёдаги иқтисоди нисбатан жадаллик билан ривожланаётган давлат ҳисобланади.\nНефт, газ, мис каби табиий бойликларнинг кўплиги сабаб Нурсултон Назарбоев халқнинг фаровонлигини бир мунча таъминлаган дея ишонилади.\nҚозоғистон минтақада Россиядан сўнг Ўзбекистон, Қирғизистон ва Тожикистондан келаётган меҳнат муҳожирларини иш билан таъминлайдиган иккинчи давлат ҳисобланади.


Президентлар тор доирада учрашув ўтказди | Ўзбекистон ва жахон янгиликлари\nДолзарб янгилик | Ўзбекистон 24 август 12:04 393\nТуркманбоши шаҳридаги “Аваза” сайёҳлик зонасида Оролни қутқариш халқаро жамғармаси таъсисчи давлатлари раҳбарлари мажлиси бошланди.\nАввал тор доирада учрашув бўлди. Унда Ўзбекистон Республикаси Президенти Шавкат Мирзиёев, Туркманистон Президенти Гурбангули Бердимуҳамедов, Тожикистон Республикаси Президенти Эмомали Раҳмон, Қозоғистон Республикаси Президенти Нурсултон Назарбоев, Қирғизистон Республикаси Президенти Сооронбай Жээнбеков иштирок этди.\nМажлисда Орол муаммоси, ҳудуддаги экологик ҳолатни яхшилаш бўйича олиб борилаётган ишлар муҳокама этилди.\nКейинги йилларда мамлакатимиз Оролбўйи ҳудудида қатор кенг миқёсли лойиҳаларни амалга оширди. Орол денгизи қуриган 350 минг гектар майдонга саксовул ва шўрга чидамли ўсимликлар экилиб, бутазорлар барпо этилди. Бундай ҳудудларнинг умумий майдони қарийб 700 минг гектарга етди.\nОрол ҳалокати оқибатларини юмшатиш ва Оролбўйи минтақасини ривожлантириш бўйича 2013-2017 йилларга мўлжалланган комплекс чора-тадбирлар дастури доирасида 500 дан ортиқ лойиҳа амалга оширилди. Уларнинг ярмидан кўпи миллий лойиҳалардир.\nПрезидент Шавкат Мирзиёевнинг 2017 йил 18 январдаги қарорига мувофиқ 2017-2021 йилларда Оролбўйи минтақасини ривожлантириш Давлат дастури қабул қилинди.\nЎзбекистон Республикаси Молия вазирлиги ҳузурида Оролбўйи минтақасини ривожлантириш жамғармаси тузилди ва унга 200 миллиард сўмдан ортиқ маблағ йўналтирилди.\nБу маблағлар ҳисобидан аниқ амалий ишлар қилинмоқда. Қорақалпоғистон Республикаси ва Хоразм вилояти аҳолисининг сув таъминоти, турмуш шароити яхшиланмоқда.\nУчрашувда Орол муаммоси оқибатларини юшатиш, сувни тежаш ва ҳудуддаги экологик ҳолатни яхшилаш, Марказий Осиё мамлакатларининг бу борадаги саъй-ҳаракатларини бирлаштириш масалалари муҳокама қилинди.


Мақолалар мазкур саъна бўйича сараланган: Вторник, 25 Июль 2017\nҲаракатлар стратегияси: юксак тараққиётга эришишнинг ҳуқуқий кафолати\nЎзбекистонда барча жабҳада амалга оширилаётган ислоҳотлар янада жадал тус олмоқда. Кўзланган марралар эса аниқ. Улар Президентимиз Шавкат Мирзиёевнинг 2017 йил 7 февралдаги Фармони билан тасдиқланган 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида тўлиқ акс эттирилган.\n2017 йил 17 — 24 июль кунлари Халқаро валюта жамғармасининг (ХВЖ) Альберт Егер раҳбарлигидаги миссияси мамлакатимиз иқтисодиёти ривожланиши ва расмий органлар ишлаб чиққан ислоҳотлар режасини муҳокама қилиш учун Тошкентда бўлди. Миссия ташриф якуни бўйича қуйидаги баёнотни берди:\nПолвонларимиз — қитъа чемпионлари\nТаиланд пойтахти Бангкок шаҳрида эркин, юнон-рум ва хотин-қизлар кураши бўйича кадетлар ўртасида ўтказилган Осиё чемпионатида Ўзбекистон вакиллари ҳам муваффақиятли иштирок этди.\nУстувор вазифалар, истиқболли таклифлар\nТошкент вилоятининг ижтимоий-иқтисодий салоҳиятини янада юксалтиришга хизмат қилади\nБугун мамлакатимиз аҳолисининг 60 фоиздан ортиғи улкан бунёдкорлик салоҳиятига эга ёшлардан иборат. Ўзбекистон ёшлар иттифоқининг ташкил этилиши ҳамда 30 июнь — Ёшлар куни сифатида эълон қилиниши йигит-қизларимиз ҳаётида унутилмас воқеага айланди.\nНурота тизмаларининг Оқтовга туташ Қоратоғ бағридаги сой ҳар икки томонидаги қоялар туфайли бетакрор дара кўринишини олган. Шу боис унга Сармишсой номи берилган.\nБолаларга китоблар тарқатилмоқда\nЎзбекистон Республикаси Халқ таълими вазирлиги томонидан қишлоқ жойлардаги мактабгача таълимга қамраб олинмаган 3 — 6 ёшли фарзандлари бўлган оилаларга 7 номдаги китоблар бепул тарқатилмоқда.


Ҳафта саволлари – Uzcard\nПластик картамдаги CVC-кодни қандай билишим мумкин?\nUzcard банклараро тўлов тизимидаги пластик карталарда CVC-код мавжуд эмас. Маҳаллий Uzcard карталари орқали тўловлар картанинг олд қисмида жойлаштирилган чип орқали амалга оширилади. Бугунги кунга келиб, Uzcard-UnionPay кобейджинг карталаридаги СVC-код орқали тўловларни амалга ошириш имконияти мавжуд бўлиб, у пластик картанинг орқа қисмида жойлаштирилган.\nUzcard картаси орқали тўловни амалга ошираётганимда транзакция амалга ошмади. Бироқ мобил телефонимга тўлов амалга оширилгани тўғрисида SMS-хабарнома келди. Тўловларга тегишли тўлиқ маълумотни қандай билиш мумкин?\nАмалга оширилган тўловлар рўйхатини олиш учун сизга хизмат кўрсатаётган банк филиалига мурожаат этишингиз ўринли. Банкоматлар орқали эса, “Амалга оширилган тўловлар” хизматидан фойдаланган ҳолда, рўйхатга эга бўлишингиз мумкин. Шуниндек, Uzcard карта фойдаланувчилари мобил иловаларда фойдаланишга тақдим этилаётган “Тўловлар мониторинги” хизмати орқали ҳам амалга оширилган транзакциялар рўйхати билан танишишлари мумкин.\nМурожаатномаларингизни қуйидаги ижтимоий тармоқ манзилларига юборишингиз мумкин:\npr@uzcard.uz электрон почта манзили;\n“SMS-хабарнома” хизматига белгиланган тўлов нархи оширилди


Stenokardiya - DAVOLASH\nАвтор Davo На чтение 2 мин Просмотров 186 Опубликовано 07.06.2017\nСТЕНОКАРДИЯ — «КЎКРАК ҚУРБАҚАСИ»МИ?\nХалқ ўртасида шундай ном олган стенокардия хозирги кунда юракка катта ташвиш келтирувчи жиддий дардлардан бири ҳисобланади. Асосий сабаби юрак мускулларида қон таъминлаш ёмонлашади.\nҚачонки, юрак мускуллари қон билан ёмон таъминланар экан, томирлар торайиши, қон томирларда лахта бўлиб ивиб, қон оқишининг секинлашуви рўй беради, узоқ вакд мускулларнинг таранглашуви эса инфарктни келтириб чиқаради.\nШунинг учун касалликни хуружидан кейинги хуружни кутиб ўтирмасдан, унинг олдини олишнинг барча чораларини кўриш лозим.\nГиёҳлар билан даволашни сайр, гимнастика билан уйғунлашириш, ортиқча холестеринсиз пархезга амал қилиш юрак холатини анча яхшилашга ёрдам беради, бир қанча жиддий муаммоларнинг келиб чиқишининг олдини олади.\nБунинг учун қуйидаги маслаҳатларга қатъий риоя қилсангиз, кифоя:\n1. Мабодо хуруж рўй берса…\nСтенокардия хуруж қилиб қолса дархол нитроглицерин қабул қилинг, бу дори, агар аввалдан стенокардиядан азоб чекаётган бўлсангиз, доим ёнингизда бўлмоғи лозим.\nАгар бу ёрдам бермаса, инфаркт миокарднинг олдини олиш учун дарҳол «Тез ёрдам» чақиринг. Агар сизнинг юрагингизда оғриқ пайдо бўлса, ўзингизда нитроглицерин бўлмаса, тозаланган кичикроқ саримсоқ тишчасини енг. Дори- дармон бўлмаганда саримсоқ бир маротабалик шифо воситаси сифатида жуда яхши фойда беради.


Абдунаби Ҳамро. Меҳмон (ҳикоя) | www.ziyouz.uz\nБош саҳифа Ўзбек насри онлайн антологиясиАбдунаби Ҳамро (1961)Абдунаби Ҳамро. Меҳмон (ҳикоя)\nМеҳмон деганиям ҳаддидан ошмаса яхши экан-да. Келди-кетдининг меъёрини билса, олдига қўйганингни еса, икки кун, боринг ана, уч кун тургач, қўлгинасини кўксига қўйиб, «Хўп, бўлмаса, чироғим, энди бизга рухсат, ҳурмат-иззат учун кўп раҳмат», деса. Бу меҳмонимиз эса, садағаси бўлай, кетиш ҳақида ўйламаётгандай эди, назаримда…\nСўрасангиз, меҳмонимиз қўшни туманнинг чекка бир қишлоғидан, айтишича, отаси бовамиз билан, ўзи эса худораҳмати отамиз билан қадрдон бўлган экан. Ёши бир жойга борганда қадрдонларининг зурёдларини соғиниб, сўраб-сўраб, топиб келибди. Ота қадрдонимизни қучоқ очиб кутиб олдик, пойига меҳримиздан пояндоз солдик. Тўғри, олдинига одамгарчилик юзасидан ўртачароқ сўрашдик, ўзини танитиб, ота-бовамиздан гап очгач, меҳримиз ийиб, бағирлашдик-да.\n— Отамизни кўриб қолган табаррук одам экансиз, қани, ичкарига марҳамат!\nИлтифотимиздан боши кўкка етган меҳмон ясатиғлиқ меҳмонхонага кириб, азза-базза тўрга чиқди. Дуои фотиҳадан сўнг худди бешигимизни тебратиб катта қилгандай беписанд сўрашди:\n— Яхшимисан, уй ичларинг тинчми?\n— Раҳмат, тоға, — дедик бироз ҳайрон бўлиб, сўнг унинг тўпорилигига хаёлан қўл силтаб, бизам сўрашдик:\n— Ўзингиз қандай, бинойигина юрибсизми? Ўғил-қиз, невара-чевара дегандай?..\n— Худога шукур. «Хўш, деганингиздан билдик, ўзбек экансиз», деган эканлар. Биздан сўрасанг, жиян, отимиз Шопўлат, қишлоқдагилар Шоппи бова дейишади. Ўғил-қиздан тинчиганмиз, момой билан энди… Ҳа, бу ёғини ўзинг яхши биласан. Хўш десак, Шоппи бованг Тошкентда, «нархўз»да ўқиган, нақ қирқ беш йил ҳисобчи бўлган! Отанг худораҳмати ТошМИда ўқирди ўшанда. Жўра бўлганмиз. Бобонгдан қолган уйларингга бир-икки келганман, унда сен ёш бола эдинг, эслолмайсан. Отангнинг ўтиб қолганини эшитмаган эканман, уч кун бурун бир маъракада эслаб қолишди. Худо раҳмат қилсин, яхши жўрам эди…\n«Жўра бўлганмишлар!.. Шунчалик қадрдон экансан, шу пайтгача қаерда эдинг?» дейишга юз чидайдими… Бу орада меҳмон димоғида тиловат бошлади.\nЕтмишга яқинлашган бўлса-да, ҳали анча тетик кўринадиган, қотма гавдали, ўйдим-чуқур юзларида чечак излари билиниб турган, кўзлари қора ҳам, қўнғир ҳам эмас, аллақандай рангга ўхшайдиган бу чол иккита сурани наридан-бери юмалоқ-ёстиқ қилгач, юзига фотиҳа тортди. Бизам қўшилдик, албатта. Кўп ўтмай хотин дастурхон олиб, ичига ноз-неъмат солиб, бўй қизлардай уялиб кирди.\nЎша оқшом Шоппи бова билан хўп отамлашдик. Меҳмоннинг қулфи-дили очилди. Лекин, бовага қойил қолмай илож йўқ: икки қўшни туман у ёқда турсин, бутун вилоят одамини танир экан! Би-и-р гурунглар бердики, ўҳ-ҳў! Гоҳ бовамиздан олади, гоҳ отамиздан.\nЭрта тонгда меҳмоннинг турткилашидан кўз очганимизда қишлоқнинг асосий кўчасида, одатдагидек, Бозиргон бангининг товуши янграётганди:\n— Барвақт туринглар! Ғафлат босиб ётаверманглар, ойнинг юзига доғ тушади! Бир-бирингизга салом беринг, фаришталар Худога етказади! Бир-бирингизни яхши кўринг, бўлмаса шайтон сизни яхши кўради! Одам одам билан тирик, тез-тез кўришиб туринглар, бўлмаса куннинг бағри куяди! Тарозидан урманглар, юлдузлар бошингизга тўкилади! Қани, туринглар, ҳовли-ҳарамни супириб-сидиринглар, ифлос жойларга жинлар макон қуради!\nМеҳмонимиз анқайиб, чўмичдай бурни танқайиб, гоҳ бизга термулди, гоҳ кўчага қулоқ тутди.\n— Ким бу дангал одам? Жарчими?\n— Эътибор берманг, бова. Қишлоқнинг девонаси бу.\nТо биз ювиниб-тарангунча, ҳовли-жойга қарангунча меҳмон бангининг изидан жўнаворибди, нонуштаям сабил қолди. Бозиргоннинг нимаси қизиқ, ҳайронман…\nСахти-сумбати номига яраша бўлган Бозиргон қишлоқдаги энг бақувват одам эди (Эломон полвонни ҳисобга олмаганда, албатта).\nАслида бу гаплардан мурод шуки, нимагадир бугун Бозиргоннинг шашти пастроқ, овози хастароқдай эди. Ишқилиб, қишлоқ четидаги ариқ бўйида арабнинг ўлигидай шалпайиб, девнинг панжаларидай шохлари ялпайиб ётган Боботут ёнида уларга етиб олдик. Банги ғадир-будур тут устида ўтирар, чап кўксини ушлаб, инграб қўярди. Шоппи бова уч қадам нарида унга серрайиб термулаётганди.\n— Эби-эби, пошшо бова, тинчликми, қаерингиз оғрияпти? – дея бангига меҳрибонлик қилган бўлдик. У аста бошини кўтарди, маъюс кўзларидан думалаган икки томчи ёш барвақт ажин тушган юзларидан оқарган калта соқолига сингиб кетди.\n— Мана бу ерим… — унинг овози хириллаб, аранг чиқди, йиртиқ чопони ёқасидан қўлини тағин чап қўйнига тиқди.\n— И-и, бу-у дейман, юрак масаласи…\nМеҳмонимиз, ниҳоят, ўзини сал ўнглагандай бўлди. Яғири чиқиб кетган, четлари пастга солланиб турган шляпасини тўлдириб, сойдан сув олиб чиқди. Албатта, сувнинг тўқсон фоизи не-не балоларни кўрган шляпадан пастга сизиб, оқиб тушди, вале қолгани ҳам бангини ўзига келтиришга кифоя қилди. Бозиргон қурғур бироз нафасини ростлагач, нимагадир юмилиб бораётган кўзларини базўр очиб, менга ғўлдиради:\n— Сан тушунадиган боласан, одамларга айт, мани айбситмасинлар… Ёшларга насиҳат қилинглар, юртни ташлаб, узоққа кетмасинлар… Бегона юртдан болтанинг саси келади… Полвон бованг билади, манга аён бўлган… Энди Сапар дўхтирни чақиртир… Шу-у… юрак сабил са-л-лгина-а. Ай-й, буям ўтар-кетар. Эсиз, умрим-а…\nЎша куни то Сафарбой дўхтирни чақириб, то у «Тез ёрдам» мошини келгунча на биздан садо чиқди ва на меҳмонимиздан. Ниҳоят, дўхтирларнинг мошини келиб, бангини олиб кетди. Шоппи бова ёнгинамизда чўзилиб ётган Боботутга анча син солиб тургач, сўради:\n— Кўп кўҳна экан-да, а?!\n— Нимасини айтасиз, бова… Момомиз худораҳмати айтардиларки, бир пайтлар ана шу ерда Нурбой деган кишининг ҳовлиси бўлган экан. Уни Нурсариқбой деб аташган. Билмадим, ўтган асрнинг йигирманчи йилларимикан, ўттизинчими, ишқилиб, ўша бой бовамиз Амирнинг қайсидир хотинининг қизига уйланган экан-да. Янгамиз қурғур шунчалик сулув, шунчалик сочи узун эканки, сочини сандалнинг устига чиқиб юваркан! Ерда ўтириб ювса, сочи ерга тўкилиб тураркан! Бир қучоқ соч-да, меймон бова! Алқисса, бой бовамиз ана шу хотинига уйланганда катта тўй берибди, мана шу ўзингиз ўтирган тут тепасига тилло қовоқ остирибди. Шу, ҳамишаги наскади-да, фақат устига олтин қоплатган. Уриб туширган мерганга бир ҳўкиз соврини бор! Йиллар ўтиб, тут қариди, чириди, охири йиқилди. Тут деганимиз қизиқ дарахт экан: йиллар ўтаверади, бу чиримайди, лекин ичи куяди! Гўё биров аста ёнадиган оловда, ўриснинг паялнигида куйдиргандек киши билмас қорайиб бораверади… Э-э, буям одамга ўхшайди-ей, дарди ичида! Мана шу ўзингиз ўтирган тут-да. Ўшандан бери буни «Бой бованинг тути» деймиз, кўпчилик Боботут дейди. Ишқилиб, шу-да, меймон бова. Бозиргон банги буни кў-ў-п яхши кўради, кунига бир келиб ўтирмаса, ухлаб тинчи йўқ…\n— Бу киши… жарчи бова?\n— Э-э, бу Бозиргон банги-ку! Чернобилми, аллақаерда ҳарбийда бўлиб келган. Ёшлигида девдай эди, ўлай агар! Боқилган буқани бир муштлаб йиқитарди! Одамман дегани-ку, унга тикланиб келолмасди. Ишқилиб, армиядан келиб ўқишдан йиқилди, ота-онаси бевақт ўтиб қолди. Амакилари буни уйлантирди, лекин… ўша хизмат қилган ерида бир балога йўлиққан экан бу қораманглай. Радиасиями, ишқилиб, бир офат дориган бунга. Энди, ҳар кимга ҳар хил таъсир қиладими, ё банги бодилик қилиб, кучига ишониб, хавфли зонага ичкарироқ кирганми… Келин барака топсин илойим, тўққиз-ўн ой ўтирди, бунинг ҳурматини қилиб, сўнг ажралиб кетди. Бир тракторчи болага тегди, хотини ўлган бир йигитга… Бу бечора ҳаммасига кўникди, аламини босолмай… Ишқилиб, мана, йигирма-ўттиз йилки, бунинг оти Бозиргон… Кўп ўқийди, армиядан икки чемодан китоб олиб келган, дейишади. Қўшни қишлоқлик домлага қатнаб, озми-кўпми эскичаниям ўрганган деган гаплар юради, тағин ким билади дейсиз. Бир қарасангиз, «Ман Бозиргон пошшоман, Гўрўғлибекнинг жон-жигари!» деб кўксига муштлаб ўтиради, бир кўрсангиз бундан мўмин-мусулмон одам йўқ, кулбасида ётиб олиб, «Воҳ Кунсулу-вим-а» деб юм-юм йиғлайди. Ака-укалари бор, иссиқ-совуғига қараб туришади. Ўзимизам уни… яхши кўрамиз, меймон бова…\nМеҳмонимиз кўз олдимизда ўзгарди. Бирдан жиддий тортди, салобати ортди, манглайи тиришди, довучча чайнагандай юзлари буришди, бирпас нафас ютиб турди, сўнг оғир бир дамсар урди. Шу уф тортганда билмадик, қанча дардларини чиқариб юбордийкин.\n— Ҳарқалай, хабар олиб туриш керак ундан, — деди у ниҳоят.\n— Бўлмасамчи, бова! Қани, кетдикми?..\nЎша куни меҳмонни айлантириб, қишлоқни томоша қилдирдик, қавму қариндош билан таништирдик. «Ҳамма хурсанд бўлди» десак, кўра-била туриб ёлғон гапирган бўламиз. Тўғри, битта-яримта чоллар, ота-бобомизни кўриб қолган кишилар андак севингандек бўлишди, меҳмонимизнинг меҳру оқибатига таҳсин айтишди. Лекин кўпчилик… Рости, ҳозир кўпчилик чопиб юради, шошиб яшайди. Замон, вақт тезлаб кетди-да… Ишқилиб, қариндошлар «Ҳа-а, шундайми, яхши-яхши»дан бошқасига ярашмади, меҳмонимиз тарафга тузукроқ ўгирилиб қарашмади. Уларнинг ўзларини тутишларини кўриб, меҳмон бечора шунча йўл босиб, бекорга ўзини чарчатганига амин бўлдик. Ҳа-а, тошга ёмғир кор қилурми, муттасил ёққан билан, деган экан Машраб бовами, ишқилиб, машойихлардан бири…\nТушликда меҳмонни Оқмуроднинг балиқхонасига олиб кирдик. Ажабки, меҳмон балиқдан иримига бир-икки чўқилаган бўлди, холос. Унга савол назари билан қарадик, «Соғлик жойидами?» деб сўрадик, у бош чайқаб, уф тортди.\n— Анови бола ҳеч хаёлдан кетмаяпти-да, сабил…\n— Қайси бола?\n— Э-э, Бозиргон-да, бояги бола!\n— Бозиргон бола эмас, элликдан ўтди, — дедик кулимсираб.\n— Ҳай, шу-да, барибир ҳали ёш бола у…\nҚизиқ одам экан-да бу бобой: унинг кўнглини овлай деб жон куйдирасиз, у бўлса парвойи-палак, қаёқдаги бир девона ташвишида.\nУч кунгача меҳмонимиз очилмади, калавасининг учини йўқотгандай гарангсиб юрди, тўртинчи кун эса кескин оҳангда буюрди:\n— Кийиниб чиқ, балнисага борамиз!\n«Зора меҳмон ўша ёқдан биратўла уйига жўнаворса…», деган илинж билан унга эргашдик. Туман марказидаги касалхонага етиб келгач эса, бу умиднинг алдамчи сароб эканлиги аён бўлди. Бир четдаги харобгина, овлоқ палатада етимдай ётган Бозиргоннинг аҳволини кўриб, чолнинг авзойи бузилди, чўнтагидан бир тахлам пул чиқарди.\n— Ма, катта дўхтирни топ-да, ярмини аста киссасига тиқ, кейин аптекага бориб, Бозиргонга керак дорини топиб кел! Серрайма, нима, сен турганда соқолимни селкиллатиб мен чопайми? Тез бўл!\n«Бодиликни қаранг! Соқоли бўлсаям бошқа гап эди», деган гап хаёлдан ўтди. Ноилож кетдик, оқсоқолнинг гапи муҳокама қилинмайди.\nАслида бизни ҳайратга солган нарса бу ҳам эмас. Дори ҳам, катта дўхтирнинг кўнглига йўл ҳам топилди. Меҳмонимизнинг сиёсати қаттиқ, дами баланд экан, вағир-вуғур қилиб, беморнинг ёнига яна битта каравот қўйдирди-да, ётиб олди.\n— Сен боравер, мен қоламан. Жиянни якка қолдириб бўлмайди, одам-одам билан тирик. Юрак билан ўйнашиб бўладими. Вақтинг бўлса, эрта-индин бир айланарсан биз томонларга.\nДамни ғанимат билиб, ёпишқоқ меҳмондан қутулганимизга шукур қилиб, қанот боғлаб уйга учдик.\n— Тамом! — дедик хотинга тантанавор оҳангда, — Меҳмон ўша ёқдан уйларига кетишлари аниқ!\nШу гапга ўзимиз ҳам, бекамизниям ишонтирдик. Лекин ҳар сафаргидай адашган эканмиз: эртасига бобой дўхтирларнинг мошинига ортиб, Бозиргонни қишлоққа олиб келди. Катта кўчанинг бошида мошиндан тушибоқ, сурон солди:\n— Вой жигарим-ей! Воҳ кўзимнинг оқу қораси! Бевақт кетган жияним-ов!\nБунақа пайтда эл тез бирлашади, бирпасда одам тўпланди. Оқсоқоллар йўл-йўриқ беришди, ёш-яланглар югургилаб қолишди. Жаноза ўқилгач, Шопўлат бова тобутнинг олд тарафини биз билан ён-ён туриб кўтардилар…\nЎша оқшом анча салқин тушган бўлса ҳам меҳмонимиз ҳовлида тамаки тутатиб, юлдузлар кетма-кет учаётган осмонга анча вақтгача термулиб ўтирдилар.\n— Юлдузлар тўкиляпти… — ниҳоят хастаҳол шивирладилар у киши.\nДарҳақиқат, осмон гўё ҳад-ҳисобсиз гуноҳкорларни кифтида кўтариб юрган заминни жазоламоққа қасд қилгандай, кетма-кет оловли пайкон отаётганди.\nЭрталаб туриб қарасак, меҳмонхона бўш! Меҳмоннинг ўрни саришта қилиб йиғилган, унинг қора сумкаси ҳам жойида йўқ. Чала-ярим кийиниб, кўчага чопдик. Қуёш, гўё бағри куйгандек қизариб, энди бош кўтарган қишлоқ кўчасидан Шопўлат бовамизнинг ўктам овози таралаётганди:\n— Туринглар, ғафлат босиб ётаверманглар! Бир-бирингизни авайланг, уйингизга хайр-барака киради! Оқибатни йўқотманглар, бўлмаса юлдузлар бошингизга тўкилади…\nОвоз тобора узоқлашиб борарди. Бозиргоннинг дардларини олиб, бовамиз қишлоғига равона бўлди…\n← Аввалги Аввалги Зулфия. Бу оқшом (видео)\nКейинги → Кейинги: “Маҳбуб Пайғамбар (с.а.в.)” танлови ғолиблари аниқланди


26-08-2016 | 23:22\nZAMIN.UZ / Жамият / 26 Август 2016 года375\nБританиялик сайёҳ Дэвид Литл Ибицадаги клубда ўтказилган кечадан кейин тасодифан Scania русумидаги автобусни сотиб олди. У бу ҳақда фейсбукда маълум қилган, деб ёзади "Кун" нашри.Унинг айтишича, воқеа 24 августга ўтар кечаси содир бўлган. Литл испан оролидаги тунги клубдан чиқиб, смартфонини чўнтагидан олиб, интернетда қиймати 33,4 минг евро турадиган автобусни сотиб олганини билган."Мен бу юз берганига ишона олмаяпман. Ибица ҳаётларни барбод қилади!", деб ёзган Литл. Унинг хабари 43 минг лайк ва 5 минг репост йиққан.The Daily Mail нашри маълумотларига кўра, дижей бўлиб ишловчи Литл автобусни eBay орқали сотиб олган. Литлнинг айтишича, автобус унга умуман керак эмас, бундан ташқари, унинг ҳайдовчилик гувоҳномаси ҳам йўқ.Британияликнинг айтишича, у клубга боришидан аввал отаси унинг смартфонида автобусларни томоша қилиб ўтирган. Лекин отасининг ҳам автобус сотиб олиш нияти бўлмаган. Литлнинг тахминича, у маст ҳолатда телефонида кераксиз амалларни бажариб ёки смартфони чўнтагида бўлганда бехосдан тугмаларни босиб юбориб харидни амалга оширган бўлиши мумкин. Литл вазиятни ҳал қилиш учун eBay билан боғланган.


«... ҚАМОҚДАН ОЗОД ЭТИЛСИН!» - Ўзбекистон овози газетаси\nЭнг гўзал аёл ким, деган саволга бир донишманд «Боласини бағрига босиб, эмизаётган аёл», деб жавоб берган экан.\nБу таърифда аёлнинг оналиги, мўъжизалиги, меҳридарёлиги, ибоси, чиройи, мунислиги, муқаддаслиги... барча-барча фазилатлари ўз ифодасини топган.\nЭнг хуник аёл ким, деган саволга, «аёлнинг хуниги бўлмайди», деган қадим жавоб бор.\nАгар энг бахтли аёл ким деб сўралса, яратган фарзанд ато этган аёл, фарзандининг бешигини тебратиб, алла айтаётган аёл, фарзандининг қўлидан етаклаб болалар боғчасига олиб бораётган аёл, боласининг туғулган кунига ширин овқат тайёрлаётган аёл, боласининг камолини кўрган аёл, боласининг тўйига бош бўлиш насиб этган аёл, боласининг «Онажон, сизни яхши кўраман» деган сўзларини эшитган аёл, одамлардан «Шундай фарзандни тарбиялаганингиз учун раҳмат сизга!» деган сўзларини эшитган аёл, деб жавоб бериш мумкин.\nАммо қўлига кишан солинган, банди этилган, темир панжара ортида турган аёлчи?..\nБолаларини чирқиратиб қолдириб, қамоқда ўтирган аёлчи?.. Озодликнинг қадрига етмаган, иссиқ уй-жойининг, гулдай фарзандларининг шукронасини қилмаган аёл-чи?.. Оилани пароканда қилган, ота-она юзини ерга қаратган аёлчи? Аёллик шаънини оёқости қилган, оналик бурчини унутган аёлчи?..\nБундай аёлларда гўзалликни, зебони, ҳаёни, латофатни, муқаддасликни... кўриш мумкинми? Улар масъулиятсизликданми ёки калтафаҳмликданми, ҳуқуқий саводсизлик сабабми, ночорликми, енгил йўллар билан пул топиш истагими, нафс балосига йўлиқишми, шайтоннинг васвасасига учишми?.. Ҳар ҳолда, улар жиноятга, оғир жиноятларга қўл уришган... Бир марта судланиб, хулоса чиқармаган, иккинчи марта жиноят содир этган, яна тавба қилмай, учинчи марта жиноят кўчасига кирган. Охир-оқибат «ўта хавфли жиноятчи»га айланиб, узоқ йилларга озодликдан маҳрум этилган. Кўплари 8-10 ёки 12 йилдан буён қамоқда ўтирибди. Улар орасида қилган жинояти тўғрисида чуқур ўйлаб кўриб, чин дилдан пушаймон бўлганлари, минг пушаймон бўлганлари, соғлигига путур етганлари оз эмас. Улар ўз ишларини назорат тартибида кўриб чиқилишини сўраб, Олий судга ариза ёзишмоқда, ўз оилалари бағрига, фарзандлари ёнига қайтаришларини ўтиниб-ўтиниб сўрашмоқда.\nЯқин-яқингача бу хавфли жиноятчилар, яъни рецидевистлар озодликка чиқишларини сўраб деярли ариза ёзишмасди. Ёзган тақдирда ҳам уларнинг аризаси инобатга олинмасди. Чунки: «ўта хавфли жиноятчилар» берилган жазонинг охири кунигача ўтирарди. Талаб ҳам, тартиб ҳам шундай эди.\nКейинги икки-уч йилда бу тартиб ўзгарди. Бугун мамлакатимизда инсон тақдирига муносабат ўзгарди, инсонни инсон ўрнида кўришга, уни қадрлашга ўргана бошладик. Конституциямизда, қонунларимизда кафолатланган инсон эркинлиги ва ҳуқуқи ҳимоясини таъминлашга қатъий киришилди.\nБиргина жорий йилнинг бугунги кунигача инсон ҳуқуқи ҳимояси, инсонни чинакамига қадрлаш бўйича амалга оширилган ишларга эътибор қаратайлик, ўзимизга хулосалар чиқариб олайлик.\nБиргина мисол. Зангиота туманидаги аёллар қамоқхонасида жорий йилнинг ўтган ўн ойи давомида Олий суднинг жиноят ишлари бўйича судлов ҳайъати учинчи марта очиқ сайёр суд мажлисини ўтказди. Ҳар гал ўнлаб аёллар жазони ўташ жойидан озод этилади, ёки жазоси камайтирилиб, манзил калониясига ўтказилади.\nЯқинда Олий суд раисининг ўринбосари, очиқ сайёр суд мажлиси раиси Холмўмин Ёдгоров, ҳайьат судьялари А.Ўтаев ва З.Файзиевдан иборат таркибда, Ўзбекистон Республикаси Бош прокуратураси бошқарма катта прокурори К.Ганиев, Ўзбекистон хотин-қизлар қўмитаси раиси Э.Боситхонова ҳамда ҳимоячилар иштирокида маҳкума аёллардан бир гуруҳининг назорат тартибида берган аризасини кўриб чиқди.\nАввало жазони ўташ муассасасининг мажлислар залида тўпланган маҳкума аёллар билан мулоқот ўтказилди. Бугун Президентимиз раҳбарлигида мамлакатимиз суд-ҳуқуқ тизимида олиб борилаётган ислоҳотлар, инсон эркинлиги, ҳуқуқи ҳимояси борасида амалга оширилаётган ишлар ҳақида ахборот берилди. Сўнгра аризаларни бирма-бир кўриб чиқишга ўтилди. Маҳкума аёллар юз-кўзларида қаттиқ ҳаяжон, илтижо, кўплари сукут сақлаганча юм-юм йиғламоқда. Ариза берганлар ҳам, бошқалар ҳам суд мажлиси раиси сўзларини диққат билан тинглашмоқда.\nРаислик қилувчи назорат тартибида ариза берган маҳкума Истамбиби Хурсандовага оид жиноят ишини кўриб чиқишга киришди.\nМаълум бўлишича, у дастлаб 2004 йил 6 апрелда Туркманистон Республикаси Тошовуз вилоят суди ҳукмига кўра, Туркманистон жиноят кодексининг қатор моддалари билан айбланиб, 20 йилга озодликдан маҳрум қилинган. Туркманистон Республикаси Президентининг 2004 йил 23 октябрдаги Амниция тўғрисидаги қарорига асосан 2004 йил 17 ноябрда жазодан озод қилинган. Албатта, бу инсонпарварлик қарорини қўллашда бу аёлнинг биринчи марта судлангани, оилалик экани, беш нафар фарзанди борлиги инобатга олинган. Афсуски, 2008 йил 22 июлда у яна қамоққа тушган. Ўзбекистон жиноят кодексининг 25, 273-моддаси 5-қисми ва 25, 246-моддаси 2-қисми билан ЖКнинг 59-моддаси тартибида 13 йил муддатга озодликдан маҳрум этилган. Ўзбекистон Республикаси ЖКнинг 34-моддасига асосан ўта хавфли рецидивист, деб топилган.\nУ содир этган жиноят тафсилоти қуйидагича: Хурсандова Истамбиби 2008 йил 10 июль куни Туркманистон Республикасида яшовчи икки шахс билан ўзаро тил бириктириб, «героин» гиёҳвандлик воситасини контирабанда йўли орқали Туркманистон Республикаси ҳудудига ўтказиш режасини тузади. 17 июль куни Ургут тумани Чеп қишлоғидаги бозорда «Жаҳонгир» исмли номаълум шахсдан 421,1 грамм героин гиёҳвандлик воситасини 3.789.900 сўмга олиб, 22 июль куни Туркманистонга жўнайди. «Мерседес -Бенс» русумли автобусда кетаётганида Бухоро вилоятининг Ғиждувон тумани «Сармижон»йўл патрулъ хизмати масканида қўлга тушади...\nЎшандан буён, яъни 11 йил 2 ойдан буён бу аёл қамоқда ўтирибди. Сайёр суд унинг жиноят ишини назорат тартибида кўриб, қатор ҳолатларни ҳисобга олиб, жиноят ишлари бўйича Бухоро вилоят судининг 2008 йил 13 октябрдаги ҳукми ва мазкур суд кассация инстанциянинг 2010 йил 12 ноябрдаги ажримини ўзгартирди. И. Хурсандовага муқаддам тайинланган озодликдан маҳрум этиш жазоси муддати 11 йилга келтирилди ва суд ажрими ўқиб эшиттирилди: «Истамбиби Хурсандованинг жазони тўлиқ ўтаб бўлганлиги инобатга олинсин ва жазони ижро этиш муассасасидан қамоқдан озод қилинсин!..»\nБу қарор ўқилгач, ўн бир йилдан бери оиласи, беш нафар фарзанди, қариндошларидан ажралиб, руҳан азоб тортиб, кун санаб, озодликни зориқиб кутиб яшаган аёлнинг ҳолатини тассаввур қилиб кўринг.\nУ меҳр-шафқат кўрсатгани учун Президентимизга, Олий судга, Хотин-қизлар қўмитасига миннатдорлик билдираркан, шундай ҳўнграб йиғладики, бу йиғини ҳеч бир бошқа йиғига ўхшатиб бўлмайди...бу аччиқ йиғи, пушаймонлик йиғиси, ўн бир йиллик алам-изтироблар йиғиси, қилинган хатолар йиғиси, миннатдорлик йиғиси, озодлик йиғиси...\nСуд залидан ташқарига чиқиши билан унинг фикрларини сўрадик.\n— Минг бор тавба қилдим, энди ҳеч қачон бунақа иш билан шуғулланмайман. Кечиринглар...\nҲўнграб йиғлаб юборди, нафасини ростлаб олгач, шундай деди: — Калта ўйлаган эканман, ваъда қилинган беш юз минг сўм учун ўн бир йил умрим кетди. Болаларим кўчада қолди. Бир пиёла сув билан бир бурда қотган нон еб яшаганим минг марта афзал эди. Агар ҳозир айрим аёллар бунақа ишлар билан шуғулланишни ўйлаётган бўлса, ўтиниб сўрайман, ақлларини йиғиб олишсин. Энг катта бойлик оила, фарзандлар...\nУнинг изтироб ва пушаймонлик билан айтаётган сўзлари кишини чуқур ўйга толдиради: наҳотки қонунсиз ишларни тушуниш учун ўн бир йил қамоқда ўтириш керак бўлса?.. Гиёҳванд моддаларни ўстириш, сотиш оғир жиноят экани ҳақида қанча гаплар айтилаяпти, мақолалар ёзилаяпти, телекўрсатувлар бўлаяпти...Наҳотки бу аёл огоҳлантиришлардан бехабар бўлса? Йўқ, эшитган албатта, аммо ўз вақтида хулоса чиқариб олмаган...\n— Энди кўзим очилди, — дейди у.\nКўз очилиши учун шунча йил қамоқда ўтириш, болаларини тирик етим қилиш керакмиди?\nШу ўринда бир савол хаёлга келади: Қамоқда ётган она кўпроқ руҳий азоб тортадими ёки унинг ортида қолган болаларими?\nОтаси бор болаларнинг дарди, азоблари бироз енгилроқ ўтиши мумкин. Лекин болалар отасиз бўлса, қариндошлар қўлида қолса, очман дея олмайди, тортинади. Туфлиси йиртиқ бўлса, янгисини олиб беринг деяолмайди. Жеркиб ташлашларидан қўрқади. Биргина умид худодан бўлади. Болалар туни билан йиғлаб, оналари тезроқ уйга қайтишини Яратгандан ёлвориб сўрашади. Оналари тушларига кириб, уйғониб кетишади, йиғлаб тонг оттиришади...\nТенгдошлари олдида бошлари эгик бўлади... Болалик завқи, бахти уларга бегона бўлади, онанинг иссиқ бағридан, меҳридан жудо бўлиб вояга етишади...Бунга ким айбдор, болаларни ким шу кўйга солди?.. Оналар нега болаларини ўйламади?...\n«Онаси қамалган» ёки «онаси жиноятчи» экан, деган сўзлар ҳар қандай боланинг юрагини эзиб юборади.\nИнсон кўп ҳақоратларга чидаши мумкин, лекин онаси ҳақида ёмон гап эшитса, чидай олмайди.\nИнсон хўрликларга чидаши мумкин, лекин онасиз қолиб, хўрланган ёмон, дакки эшитган ёмон. Инсон оёқяланг қолса, юпун кийинса, чидайди, очликка ҳам чидайди, аммо онасиз қолиш азобларнинг азоби.\nҲаёт давомида кўп нарса топасан, кўп нарса йўқотасан, аммо онани йўқотишдан оғир мусибат йўқ. Онасиз болалик болаликми, онасиз ҳаёт ҳаётми? Онанинг сўзидан ширин сўз, онанинг нонидан ширин нон борми дунёда? Онанинг меҳридан баланд меҳр қайда бор? Онанинг бағридан иссиқ бағир борми дунёда?..\nСуд бўлаётган залдаги маҳкума аёлларга тикилиб шулар ҳақида ўйламан...\nТўғри, ҳаётда қийинчилик оз эмас, моддий муаммолар етарли. Аммо ўрганиб кўрилса, қамалган аёлларнинг аксарияти уй-жойли, эрли, томорқаси, мол-ҳоли бор. Улар учун бепул касб ўргатадиган курслар очилган, кредит олинг, оилавий тадбиркор бўлинг, товуқ боқинг, чорва қилинг, тикувчилик цехи очинг, иссиқхона қуринг, оилангизни боқинг, деб банк ходимлари уйма-уй юрди. Жонини койитиб, меҳнат қилишни хоҳламаганлар бунга ҳам қизиқишмади. Айримлари олган кредитидан мақсадли фойдаланмади, уй қурди, машина олди ёки бошқа нарсага ишлатиб юборди. Имкониятдан тўғри фойдаланганлар эса тадбиркорликни йўлга қўйиб, оиласини тиклади, иш ўринлари яратди.\nМеҳнат қилиб, ақлни ишлатиб пул топишни хуш кўрмаганлар гиёҳвандлик моддаси савдоси билан шуғулланиб, бирданига бойиб кетишни ўйлади. Бу қора мақсад йўлида аёллардан фойдаланишди. Уларни ўзларига «почтальон» қилиб олишди. «Шу пакетни фалон жойга элтиб, фалончига берсангиз, 500 минг сўм оласиз», дейишади. Ёки 100-200 АҚШ долларини ваъда қилишади. Аёл қўлга тушиб, қамалиб кетади. Уни ёллаган шахснинг ҳақиқий исмини ҳам, турар жойини ҳам билмайди.\nЎн уч йилдан бери қамоқда ўтириб, озодликка чиққан бир аёлнинг ёлғиз фарзанди 16 ёшда бўлган экан, ҳозир 29 ёшга тўлибди. Ўн олти ёш, айни нозик ёш, онасининг тарбияси жуда зарур пайт. Боласи синглисининг қўлида қолган экан. Бу аёл ҳам учинчи марта судланиб, 13 йил 6 ойга озодликдан маҳрум этилган... Боланинг онасиз ўтган йиллари, онасининг қамоқда ётганини ўйлаб тортган руҳий азоблари асорати хотирасида бир умр қолиши мумкин.\nСурхондарёлик Абдумўминова Орзигул 1962 йилда туғилган. Ота-онаси катта ниятлар билан унга шундай гўзал исмни қўйган. Уни тарбиялаб, орзу-ҳавас билан тўйини ўтказишган. Аммо бу қиз турмушга чиқиб, 4 нафар фарзандли бўлгач, қайта-қайта жиноятга қўл уриб, охири 15 йилга озодликдан маҳрум этилиб, 11 йил 6 ой қамоқда ўтиришини ота-онаси хаёлига ҳам келтирмаган албатта. Гиёҳванд модда савдосига ўралашиб қолган бу аёл ҳам чин дилдан пушаймон бўлиб, соғлиги оғирлашгани сабабли жазо енгиллаштирилишини сўраган.\n— Қаттиқ пушаймонман, — дейди у. – Болаларим менсиз ўсди, невараларим туғилди. Мен она бўлиб болаларим тўйида қатнаша олмадим, невараларим саккизта бўлибди. Бирортасини кўрмаганман. Уларнинг бешик тўйларида бош бўлолмадим. Она бўлиб болаларим учун нима қилдим...\nУ аччиқ-аччиқ йиғилади, алам билан йиғлади... сўнгра бошини қуйи эгганича «Биз нонкўрларни кечиргани учун Президентимизга раҳмат. Болаларимни, невараларимни кўрмай ўлиб кетаманми, деб ўйлардим. Ҳозир юрагимдаги миннатдорчилигимни сўз билан ифодалай олмайман», деди.\n— Мен қамалганда ўғлим 17 ёшда эди. Ҳозир 29 ёшда, — дейди яна бир она. Келиб хабар олиб турди. Йигирма ёшга тўлганида, «Ўғлим мени кутма, тенгинг топилса, уйлан» дедим. «Онажон, сиз тўйимни кўрмасангиз қандай уйланаман», деди у. Биз бу жиноятларни савиямиз пастлиги, аҳмоқлигимиз учун қилдик. Ёлғизлик азобини, виждон азобини қанчалик тортганимизни ўзимиз биламиз. Бу ерда бир кунни ўтказишнинг ўзи бўлмайди.\n— Қамалганимда катта қизим 10 ёшда, кичиги 8 ёшда эди, — дейди бекободлик аёл. — Иккинчи марта судланиб, 11 йил 6 ойга қамалганидан сўнг онам инсульт бўлиб қолди. Бир ярим йилдан сўнг оёққа тургач, мени кўришга келди. «Майли, мени ўйлама, икки етим болангни ўйламадингми? Ҳамма болалар каби улар ҳам ота-она бағрида яшашга ҳақли эдику» деган сўзлари юрагимни тилка-пора қилганди...\nБолаларимни мактабга етаклаб боролмадим, туғилган кунларида бағримга босолмадим, табриклай олмадим, дастурхон тузаб беролмадим. Ўзимни ҳеч қачон кечира олмайман... Гуноҳкорман... Болаларимни ўйлаб кўп азоб тортдим...\nХоразм вилояти Боғот туманилик яна бир маҳкуманинг сўзларини эшитиш ҳам жуда оғир бўлди.\n— Қизим олти ойлик эди, болалар уйига топширишибди, катта қизим 9 ёшда эди. Кейин акам уларни ўз тарбиясига олибди. Дадам вафот этди, кўролмадим, тобути тепасида йиғлаш насиб этмади. Армондаман, ўзимни ҳеч қачон кечира олмайман... Шайтон йўлдан урдими, нафс балосими, бу йўлга кириб қолдим...\nБиз учун энг катта жазо виждон азоби бўлди...\nУларнинг қай бири билан гаплашманг, қилган жиноятидан қаттиқ пушаймон, тавба-тазарруси чексиз. Уларнинг қисмати кишини қаттиқ ўйга толдиради, ўз ҳаётига, ўз бахтига, ўз ёшлигига, гўзаллигига, латофатига, нафосатига ўзи хиёнат қилган бу аёлларга юрак-юракдан ачинасан киши. Ўзининг аёллик шаънини, оналик бурчини ўйламай, умрининг энг гуллаган фаслини беҳуда ўтказган, хазон қилган бу аёллар қисмати эҳтимол кимларгадир сабоқ бўлар.\nУларга яна бир бор инсонпарварлик, бағрикенглик, меҳр-оқибат кўрсатилди. Аёлнинг оналиги — муқаддаслиги яна бир бор эъзозланди. Улар барибир она, улар барибир аёл, улар барибир муқаддас, деган тамойилга амал қилинди. Республика Хотин-қизлар қўмитаси кафиллиги асосида, Давлатимиз раҳбари томонидан бугун олиб борилаётган юқори даражадаги инсонпарварлик сиёсатидан келиб чиқиб, 14 нафар аёл қамоқдан озод этилди. Шунингдек, шу куни жиноят ишлари бўйича Зангиота туман судининг сайёр суд мажлисида 3 нафар маҳкума аёл жазо муддатидан олдин озод қилиниб, оиласи бағрига қайтарилди. 13 нафар маҳкуманинг жиноят ишлари кўриб чиқилиб, улар жазони ижро этиш учун манзил колонияларига ўтказилди.\nЙил бошидан бўён хотин-қизлар қўмитаси кафиллиги билан 150 нафар аёл суд залидан озод этилди, 307 нафар аёл жазони ўташ жойидан озод қилиниб, уларга озодликдан маҳрум қилиш билан боғлиқ бўлмаган жазолар тайинланди, 1680 нафар маҳкума жазони ўташдан шартли равишда озод қилинди.\nЭнди бу аёллар озодлик қадрини яхши билишади, кўрсатилган меҳр-мурувватни ҳам қадрлашади, деб ўйлаймиз.


Совет тузумининг шалтоғи « Ўзбекистон Халқ Ҳаракати\nСовет тузумининг шалтоғи\n21 July 2019 - 6:18\n“Маданият ва маърифат” телеканалида бериб борилаётган “Она тили сабоқлари” номли кўрсатувини томоша қилар эканман, тилимизни бегона сўзлардан тозалаш ҳақидаги гаплар хом хаёл эканига яна бир бор амин бўлдим.\nСовет тузумининг шалтоғидан ҳали-бери қутилолмаймиз, деган қатъий қарорга келдим. Тил бўйича ўша даврдаги “умуртқасиз” олимларимиз ўзбек тилига оид атамаларни рус тилида қандай бўлса шундайлигича қабул қилишган. Ўзбек тилига таржима қилиш ҳақида ўйлаб ҳам ўтиришмаган. Тўғри, айрим ижодкорлар бу атамаларни баҳоли-қудрат ўзбек тилига ўгиришга уринганлар.\nЛекин адабиёт назариясида қатъий қоида бўлиб қолаверган. Абзац, аллегория, антоним, синоним, метафора, образ, кульминация, сюжет, характер, фабула, термин, цитата, конфликт, акт, жанр, драматургия, поэма, эпос, фольклор, феълетон, памфлет, журналист ва яна етти ухлаб тушимга ҳам кирмаган атамалар. Мен ёдимга тушганини ёздим холос. Эътибор қилинг, бу бевосита она тилимизга оид сўзлар.\nБиз кўча-кўйдаги чет элча ёзувлардан нолиймиз, аввало ўзимизнинг “томорқамизда” тартиб ўрнатсак яхши бўларди.


BBC Uzbek - Dunyo - Мумбай ҳужумчиси Қасаб қатл этилган\nМумбай ҳужумчиси Қасаб қатл этилган\nСўнгги янгиланиш 21 ноябр 2012 - 14:03 GMT\nҚасабнинг темир йўл шоҳбекатида совуққонлик билан йўловчиларни бирма-бир ўлдириши хавфсизлик камераларига ёзиб олинганди\nМумбайда 2008 йилда амалга оширилган ҳужумларда омон қолган ягона ҳужумчи Муҳаммад Ажмал Амир Қасаб осиш орқали қатл қилинган.\nПокистонлик ҳужумчи ўз гуноҳидан кечишларини сўраб Ҳиндистон президентига ёзган мактуби ой бошида рад қилинганди.\nИчки Ишлар вазирлигига кўра, у чоршанба куни тонгда Пунедаги қамоқхонада осиб ўлдирилган.\nМумбайнинг 60 соатлик ишғоли 2008 йил 26 ноябрда бошланганди. Темир йўл станцияси, ҳашаматли меҳмонхоналар ва яҳудий маданий марказига қилинган ҳужумлар 166 одамни нобуд қилган. Тўққиз қуролли ҳужумчи ҳам ўлдирилган.\nҚасаб ва унинг шериги темир йўл шоҳбекатида одамларга ўт очиб, 52 кишини ўлдиришганди.\nУ 2010 йил майида қотиллик ва бошқа жиноятларда айбдор деб топилган. Олий Маҳкама август ойида унга чиқарилган ўлим жазосини ўз кучида қолдирган.\nПокистон воизи ўз ҳукумати ҳар қандай террорчиликни қоралашини билдирди. Бироқ, Мумбай ҳужумлари ортида турганликда айбланган Покистонда амал қилувчи ман қилинган Лашкари Тойиба жангари гуруҳи Қасабни "қаҳрамон" дея олқишлаган. Лашкари Тойибанинг ўз исмини ошкор этмаган воизи Рейтерсга "у бошқа жангчиларни илҳомлантирган"ини айтган.\nПокистондаги Толибон эса Қасабнинг осиб ўлдирилишидан "ларзага келган"ини билдирган. Бу ҳақида Толибон воизи Эҳсонулла Эҳсон Рейтерсга гапирган.\nҚасабнинг охирги кунлари борасида маълумот жуда оз эди, бироқ унинг ҳимоячиси Ражу Рамачандран Қасаб жуда чуқур хавотирда бўлганини айтди.\nУ осиб ўлдирилишидан қўрқиб, адвокатидан "Илтимос, мени қамоқдан чиқиб олишимга ёрдам беринг", деб сўраган.\nҚасаб 26 ноябрда Мумбайга денгиз орқали сафар қилган 10 кишилик ўта яхши қуролланган гуруҳнинг аъзоси бўлган.\nГуруҳ турли нишонларга ҳужум уюштириш учун бўлинган. Уларнинг Таж Маҳал меҳмонхонаси, Оберой Тридент меҳмонхонаси ва Яҳудий марказига қарши қилган ҳужумлари икки кундан ошиқ давом этган.\nХавфсизлик камералари Қасаб ва унинг шериги Мумбайдаги энг одамларга гавжум Чатрапати Шиважи Терминус вокзалида йўловчиларга қарата ўт очаётганини намойиш қилган.\nҲиндистон ҳужумда Лашкари Тойибани айблаши ортидан Ҳиндистон ва Покистон орасидаги муносабатлар кескин совуқлашганди.\nИлк раддиялари ортидан Покистон ниҳоят ҳужум қисман ўз ҳудудида тайёрлангани ва Қасаб ўз фуқароси эканини тан олган. Бунинг ортидан муносабатлар аста-секин илиқлашиб келган.\nҚасабнинг қатл этилиши 2004 йилда Ҳиндистоннинг Калкутта шаҳрида ўсмир қизни жинсий зўрлаб ўлдирган кишининг осиб ўлдирилишидан бери илк олий жазо қўлланиши ҳоли бўлмоқда.


Рамзан Қодировнинг қариндошига нисбатан текширув бошланди | Qalampir.uz\nРамзан Қодировнинг қариндошига нисбатан текширув бошланди\nОлам\t25 Октябрь 2019 13:55 5959\nҲуқуқ-тартибот идоралари Чеченистон пойтахти Грозний шаҳрининг собиқ мэри, Чеченистон раҳбарининг амакиваччаси Ислом Қодировга нисбатан текширувни бошлади. Бу ҳақда МК хабар бермоқда.\nРоссия Ички ишлар вазирлигининг Грозний шаҳридаги жиноий қидирув бошқармаси бошлиғининг ўринбосари Саламбек Мутиевга кўра, видео кузатувлардан маълум бўлишча, Ислом Қодировнинг Чеченистон пойтахти аҳолисига нисбатан қўпол муомалада бўлгани акс этган.\nМутиевнинг сўзларига кўра, бошқармага аудитни бошлаш учун асос бўлган видео материаллар келиб тушган. Видео тасвирлар Грозний журналистлари томонидан ҳуқуқни муҳофаза қилиш идораларига етказилган. Материаллар собиқ шаҳар ҳокимининг шахсий матбуот хизмати томонидан ёзиб олинган.\nГрозний давлат телевидениеси ва радиоэшиттириш ширкати баёнотида "Ислом Қодиров маҳбуслар билан қуролдан фойдаланган ҳолда тез-тез суҳбатлашди", дейилади. Бундан ташқари, собиқ шаҳар ҳокими психологик босим усулларини қўллаган, маҳбусларни қасос ва ёлғон айбловлар билан қўрқитган.\nИслом Қодиров 2012 йилдан 2015 йилгача Грозний мэри лавозимида ишлаган. Бунгача, у Чеченистон Республикасининг Мулк ва ер муносабатлари вазирлигини бошқарган, шунингдек, республика Ҳукумати раисининг ўринбосари бўлиб ишлаган.\n2015 йилда Ислом Қодиров Президент маъмурияти ва республика Ҳукуматининг раҳбари бўлган.\nРамзан Қодиров Чеченистон Ислом Қодиров\n01 Июль 11:52 74240\n01 Июль 18:05 68575\n01 Июль 20:15 39788\n02 Июль 19:09 31705\n01 Июль 11:28 30575


НУРЛИ ХОТИРАЛАР - Ўзбекистон овози газетаси\nХотира муқаддас, инсон хотиралар билан яшайди. Ҳар бир киши хотира орқали ўтмиш аждодлари билан мулоқот қилади. Хотира ҳақида доноларнинг жуда кўп ибратли фикрлари бор. — «Хотира шундай жаннатки, ундан сизни ҳеч ким қува олмайди», «Инсон ҳақида хотира қанча яшаса, у шунча яшайди», «Доно учун хотирадан муҳим фазилат йўқ»...\nИнсон хотираси азиз. Ўтганларни ёд этиш, уларнинг умр йўллари, яхши фазилатлари ҳақида авлодларга етказиш ҳам аслида тирикларнинг марҳумлар олдидаги қарзи, бурчи ҳисобланади.\nБиз ҳам севимли фарзандимиз Ферузахонни, меҳрибон оталаримиз Тўйчибой Неъматов ва Қурбонали Усмонов, оналаримиз Зуҳрахон ва Муҳаррамхон, бувиларимиз Тошбухон ва Меҳринисохон, акамиз Бахтиёр, укамиз Одилжоннинг хотирасини ёдга олиб, улар билан ўтказган кунларни, суҳбатларни соғинамиз. Инсон ҳаёти абадий эмаслигига, Яратган томонидан берилган умримиз давомида бир-биримизни асрашимиз, қадрлашимиз кераклигига имон келтирамиз.\nБиз оиламиз аъзолари қизимиз Ферузахон тўғрисида гап кетганда, албатта унинг зукколиги, қариндошлар ва дўстларга меҳрибонлиги, ватанпарварлиги, оиламизда биринчи бўлиб Ўзбекистон мадҳиясини ёд олгани, рус, немис, инглиз ва француз тилларини яхши билгани, хорижий мамлакатлардаги мактабларда ўқиб юрган пайтларида ҳам турли маданий тадбирларда ташкилотчилик қилиши, қўйиладиган спектаклларда бош ролларни маҳорат билан ижро этишини эслаймиз. Исроил давлатида даволанганида юрагида ўтказилган икки операцияни матонат билан енггани, Россия, Германия ва Ҳиндистонда яшаган давримизда бўлиб ўтган воқеаларни бир-бир эслаймиз.\nОталар ҳақида гапирганда, уларнинг ўз вақтида фарзандларига кўрсатган йўллари, берган маслаҳатлари, қилган насиҳатлари кўз ўнгимизда намоён бўлади. Шу ўринда турмуш ўртоғим Илҳомжон Неъматов еттинчи синфни битиргандан кейин отаси қалам ва оқ қоғоз бериб, «Ўғлим, катта бўлиб қолдинг, келажакда архитекторлик касбини эгаллашинг керак, энди мана бу қоғозларга уйлар лойиҳасини чизиб ўрганишинг лозим», деганини, кейинчалик бирон-бир жойга ишга ўтиш бўйича маслаҳат сўраганида, «Сен ишни эмас, иш сени изласин, бунинг учун ҳалол меҳнат қилиб, тер тўкиш керак», деган ўгитларини доимо ғурур билан эслайди. Дарҳақиқат, қайинотам ўта талабчан, ҳақиқатпарвар раҳбар бўлган. У киши билан қачон суҳбатлашмайлик, доимо ҳалоллик, тўғрисўзлик, одамларга яхшилик қилиш ҳақида гап борарди. «Инсон ўз ҳаёти давомида босган яхши қадамига ҳам, ёмон қадамига ҳам албатта баҳосини олади», деган иборани кўп такрорларди. Машҳур бир хўжаликка раҳбар бўлиб ишлаб юрган пайтларида уй-жой қуриш учун ер сўрасак, «Сизларга ҳовлининг кераги йўқ, давлатнинг уйида яшаб, ишлаган одам кам бўлмайди», деган эди. Кейинчалик бу гапларнинг қанчалик тўғри эканлигини ҳаётнинг ўзи кўрсатди. Умуман, ота-оналарнинг насиҳати бебаҳо эканини вақт ўтиб, чуқурроқ англаркансан киши.\nОнам Муҳаррамхон ҳам ўта меҳнаткаш, тўғрисўз, меҳрибон, шунинг билан бирга, биз, фарзандларига нисбатан жуда талабчан эди. 1970 йилда мен институтда 3-курсда ўқиётганимда отам Қурбонали Усмонов вафот этган эди. Бизни ўқитиш, уйли-жойли қилиш онам шўрликнинг зиммаларига тушганди. Ҳаёт қийинчиликларига қарамасдан онамнинг ҳалол меҳнатлари туфайли биз ҳаммамиз олий маълумотли ва оилали бўлдик. Қайинонам Зуҳрахон ая ҳам ўта олижаноб, фарзандларига, қариндошларга меҳрибон аёл бўлган. У киши кексалик чоғларида ҳам ҳеч қачон бир ўзлари тушлик қилмасди, албатта қўшнилардан бирини чақириб, дастурхон атрофида суҳбатлашишни яхши кўрар эди. Зуҳрахон аянинг «Меҳмон орқали уйингизга файз келади, агар хонадонингизга қирқ кун меҳмон келмаса, кўчадан ўтган одамни уйга чақириб, уни меҳмон қилиш лозим», деган гаплари ҳамон ёдимда. Ҳозир ўйлаб кўрсам, бу ҳикмат замирида катта маъно бор экан... Афсуски, биз эндигина оёққа туриб, фарзандлик қарзини узиш пайти келганда, улар бирин-кетин дунёдан ўтиб кетишди. Лекин ўчмас хотиралар туфайли улар доимо биз билан бирга. Уларнинг ўгитлари умр йўлларида бизни қўллайди, асрайди. Нурли хотиралар эса оиламизнинг, сулоламизнинг энг катта маънавий бойлигидир.


Қуръон оятларидан ғаразли манфаатларда фойдаланманг! — XOJA BUXORIY O'RTA MAXSUS BILIM YURTI\nҚуръон оятларидан ғаразли манфаатларда фойдаланманг!\nЖиҳод бу – ижтимоий тармоқларда кенг тарқалаётган баъзи бир “даъватчилар” даъво қилаётганидек исломни куч билан ёйиш, қурол ёрдамида тарқатиш воситаси эмас. Аксинча, душманликни кетказиш, зулмни бартараф этиш ва заифларни ҳимоя қилиш йўлидир.\nТарихдан маълумки Набий соллаллоҳу алайҳи васаллам саҳобаларни иложи борича қўлни тийишга ва мушрикларни кечиришга чақирар эдилар. Ҳатто ўзини ҳимоя қилиш учун ҳам кофирларга қарши жанг қилишга рухсат йўқ эди. Аллоҳ таоло: “Ўзларига қарши уруш очилганларга зулм қилингани учун уларга (уруш учун) изн берилди. Аллоҳ уларга нусрат беришга ўта қодирдир” (Ҳаж 39) оятини нозил қилди ва бу мусулмонлар учун кофирларга қарши уруш қилишга изн берувчи биринчи оят бўлди. Эътибор беринг! Аллоҳ таоло “Ўзларига қарши уруш очилганларга зулм қилингани учун…” демоқда. Демак, Қурайш кофирлари Набий соллаллоҳу алайҳи васалламга ва у зотнинг саҳобаи киромларига истаганларича озор беришган, зулм қилишган ва мусулмонларга қарши уруш очишган. Ва ниҳоят мазкур оят карима билан мусулмонларга мазлум бўлганлари, азоб-уқубатга қолганлари учун кофирларга қарши уруш қилишга рухсат берилган. Шуни ҳам таъкидлаш жоизки, жиҳод – ҳеч қачон ҳукумат барпо қилиш ёки йўқ жойдан қўзғолон кўтариш учун жорий этилмаган.\nБугунги тинчлик ва мусулмонлар ибодатларини эмин-эркин бажараётган замонда ижтимоий тармоқлар орқали жиҳод оятларидан ўз манфаатлари йўлида фойдаланишга уринаётганларга айтамизки, Аллоҳдан қўрқинг!, Сизлар ўз нафсингизга қарши катта жиҳод қилинг!, Қуръон оятларидан ғаразли манфаатларда фойдаланманг!, Қуръони каримда жиҳод ва қитолдан кўра жуда кўп учрайдиган ва такрор-такрор келадиган “афв”, “кечирим”, “лутф”, “адолат” каби сўзларни ҳам борлигини унутманг! Ёшларнинг умрини хазон қилманг! .\nШу ўринда азиз ватандошларимизга ҳам шуни таъкидлаб ўтамизки, ҳақ йўлда барқарор бўлиб, аҳли суннат ва жамоатдан тойилманг! Ҳар кимнинг гапига кираверманг! Кўп ва хўп гапларига алданиб қолманг! Жанг майдонларида ҳалок бўлаётганлар Аллоҳ йўлида шаҳид эмас, балки ғаразли кучларнинг “раҳнамолари” йўлида мурдаси бекафан, бежаноза, хор бўлаётганлар эканини унутманг!!!\nPrevious Фитналар авж олганда қандай йўл тутиш керак?\nNext Илм — ёруғлик, жаҳолат — зулматдир


ЎзА - Депутатлар “Ўзагротехсаноатхолдинг” фаолияти билан танишди\n24.01.2019 17:35:15 Чоп этиш версияси\nДепутатлар “Ўзагротехсаноатхолдинг” фаолияти билан танишди\nЎзбекистон Республикаси Олий Мажлиси Қонунчилик палатаси депутатлари “Ўзагротехсаноатхолдинг“ акциядорлик жамияти тизимидаги корхоналарнинг ишлаб чиқариш, эксплуатация, таъмирлаш сифатини тубдан такомиллаштириш йўналишлари бўйича олиб борилаётган ишлари билан танишди.\n“Ўзагротехсаноатхолдинг“ АЖ тизимида Тошкент ва Чирчиқ қишлоқ хўжалиги техникаси заводи, “Агрегат заводи”, “Технолог”, “Урганчкормаш” акциядорлик жамиятлари, “UzCLAASAgro”, “Лемкен – Чирчиқ”, “ЎзКейсмаш”, “Амкодор Агротехмаш” каби қўшма корхоналар фаолият кўрсатмоқда.\nЎтган йил мобайнида жамият тизимидаги корхоналарда жами 11 минг 570 дона қишлоқ хўжалиги техникаси ишлаб чиқарилди. Жумладан, 3 минг 817 трактор, 477 дона тиркама, 3 минг 327 та ишлов бериш техникаси, 672 та пахта сеялкаси, 335 ғалла сеялкаси, 668 пахта ва ғалла ўриш комбайни, 1 минг 135 пахта культиваторлари ички ва ташқи бозорлардаги истеъмолчиларга етказиб берилди.\nТошкент қишлоқ хўжалиги техникаси заводида айни пайтда 7 турдаги трактор, 2 турдаги пахта териш машинаси, шунингдек, юк ташишга ихтисослашган тиркамалар ишлаб чиқарилмоқда. Завод ўтган йил мобайнида 900 миллиард сўмликдан зиёд қишлоқ хўжалиги техникаларини мамлакатимиз деҳқон ва фермер хўжаликларига етказиб берди. Шунингдек, корхона фаолияти Германия, Италия, Туркия, Жанубий Корея сингари давлатларда ишлаб чиқарилган замонавий технологиялар ҳисобига бойиди.\nКорхона конвейерларидан чиқаётган “TTZ 100 HC”, “TTZ 811”, “Беларусь”, “NEW HOLLAND” русумли тракторлар, пахта териш машиналари ва қатор тиркамалар “Made in Uzbekistan” тамғаси билан хорижга ҳам экспорт қилинмоқда. Жорий йилнинг 20 январь ҳолатига кўра, умумий қиймати 10,64 миллион АҚШ долларига тенг қишлоқ хўжалиги техникаси қўшни мамлакатларга экспорт қилинди. 2019 йилнинг январь-март ойлари давомида 5 миллион АҚШ долларига тенг қишлоқ хўжалиги техникаларини Туркманистонга етказиб бериш режалаштирилмоқда.\n– Мамлакатнинг иқтисодий қудрати унинг саноати қай даражада ривожланганига боғлиқ, – дейди Олий Мажлис Қонунчилик палатаси Саноат, қурилиш ва савдо масалалари қўмитаси раиси Азамат Пардаев. – “Ўзагротехсаноатхолдинг“ фаолияти билан танишар эканмиз, тизимдаги завод ва корхоналарда ишлаб чиқарилаётган қишлоқ хўжалиги техникалари нафақат юртимиз эҳтиёжини қоплашга, балки экспорт салоҳиятини юксалтиришга ҳам хизмат қилаётганига амин бўлдик. Президентимизнинг Олий Мажлисга Мурожаатномасида белгилаб берилган вазифалар мазмун-моҳиятини ишчиларга тушунтирдик, уларнинг амалдаги ижроси қай даражада таъминланаётганини кўрдик.\n2019-2021 йилларда “Ўзагротехсаноатхолдинг” АЖ томонидан давлат-хусусий шериклик асосида тўғридан-тўғри инвестициялар ва кредитлар ҳисобидан молиялаштириладиган қиймати 73 миллион АҚШ долларига тенг 5 та инвестиция лойиҳаси амалга оширилиши ҳам режалаштирилган. Бунинг натижаси ўлароқ, ишлаб чиқарилаётган қишлоқ хўжалиги техникаларини маҳаллийлаштириш даражаси 60 фоизгача етказилади, маҳсулотларнинг жаҳон бозорида рақобатбардошлигига эришилади. Натижада 600 дан зиёд янги иш ўрни яратилади.\nПарламент аъзолари эътиборига “UzCLAASAgro” МЧЖ Ўзбекистон – Германия қўшма корхонаси иш фаолияти, қишлоқ хўжалиги техникалари эксплуатацияси ва уларга сервис хизмати кўрсатиш, ишлаб чиқариш жараёнида замонавий техника ва технологиялардан унумли фойдаланиш бўйича тақдимот ҳавола қилинди.


Мустақиллигимизнинг 30 йиллиги олдидан "Унутилмас сиймолар" » "Оқдарё овози" газетаси\nМустақиллигимизнинг 30 йиллиги олдидан "Унутилмас сиймолар"\nМаҳмудхўжа Беҳбудий XX аср бўсағасидаги Туркистон ижтимоий-сиёсий ҳаракатчилигининг энг йирик намоёндаси, янги давр ўзбек маданиятининг асосчисидир. Туркистон жадидларининг тан олинган раҳнамоси, мустақил жумҳурият ғоясининг яловбардори, янги мактаб ғоясининг назариётчиси ва амалиётчиси, ўзбек драматургиясини бошлаб берган биринчи драматург, театрчи, ношир, журналист. У тарихимизнинг ғоят оғир ва мураккаб бир даврида яшади. XVI асрдан бошланган инқироз ва турғунлик, ўзаро жанжал, маҳаллий уруғчилик низолари миллатни ҳолдан тойдирган, имкондан фойдаланиб ўлкани забт этган Русия зўр бериб, уни турғун ва тутқун сақлашга уринарди. Мана шундай бир шароитда Ватанни бутунлай йўқ бўлиш хавфидан сақлаб қолиш, авлодларни эрк ва озодлик, мустақиллик руҳида тарбиялаш, маърифат ва тараққиётта бошлаш жадидлар номи билан тарихга кирган Беҳбудий бошлиқ фидойилар зиммасига тушди.\nТуркистонда "Усули жадид", "Усули савтия" номлари билан шуҳрат топган янги мактабни шулар ташкил қилиб, шулар биринчи бўлиб замонавий мактаб ғоясини илгари сурдилар. Улар ўз ҳисобларидан мактаблар очиб, ёш авлодни истиқлолга тайёрладилар, шеър ва мақолалар, саҳна асарлари орқали миллий онгни шакллантиришга, миллий ғурур ва ифтихор туйғуларини сингдиришга уриндилар. Русия қонунлари имкон берган даражада Туркистон мусулмонларининг шаъну шавкатини ҳимоя қилдилар, инқилоб йилларида эса мустақиллик байроғини баланд кўтардилар.\nМаҳмудхўжа Беҳбудий мана шу Туркистон жадидчилик ҳаракатининг асосчиси, бошлаб берувчиси эди. У 1875 йилнинг 19 январида Самарқанд яқинидаги Бахшитепа қишлоғида, руҳоний оиласида дунёга келган. Отаси Беҳбудхўжа Солиҳхўжа ўғли туркистонлик, Аҳмад Яссавийнинг авлодларидан, она томонидан бобоси Ниёзхўжа урганчлик бўлиб, амир Шоҳмурод замонида (1785-1800) Самарқандга келиб қолган. 1894 йилда отаси, имом-хатиблик билан шуғулланиб келган Беҳбудхўжа вафот этади. Ёш Маҳмудхўжа тоғаси қози Муҳаммад Сиддиқ тарбияси ва қарамоғида ўсиб вояга етади. Араб сарфу наҳвини кичик тоғаси Мулла Одилдан ўрганади. 18 ёшида қозихонада мирзолик қила бошлайди. Ўз устида қунт билан ишлаб, шариатнинг юксак мақомлари - қози, муфти даражасигача кўтарилади. Ёш Маҳмудхўжа дунёқарашининг шаклланишида Русия жадидчилик ҳаракатининг асосчиси Исмоилбек Гаспринскийнинг хизмати катта бўлган. У 1892 йилда Туркистондаги мактабларни ислоҳ қилиш, "Усули савтия"ни жорий этиш таклифи билан генерал-губернатор Н. О. Розенбахга мурожаат этади. Жавоб олмагач, 1893 йилда ўзи Тошкентга келди. Самарқанд, Бухорода бўлди. Маҳаллий халқ билан гаплашиб, дастлабки янги усул мактабларни очишга муваффақ бўлди. Беҳбудий ўз хотираларида устози билан учрашувларини ихлос ва муҳаббат билан тилга олади.\n1899-1900 йилларда Беҳбудий ҳаж сафарига боради. Дунё кўриш изсиз кетмайди. Сафар янги мактаб ҳақидаги қарашларини мустаҳкамлайди. Унинг ташаббус ва ғайрати билан 1903 йилда Самарқанд атрофидаги Ҳалвойи (С. Сиддиқий), Ражабамин (А. Шакурий) қишлоқларида янги мактаблар ташкил топди. Адиб бу мактаблар учун дарсликлар тузишга киришади. Кетма-кет "Рисолаи асбоби савод" (1904), "Рисолаи жуғрофияи умроний" (1905), "Рисолаи жуғрофияи Русий" (1905), "Китобатул-атфол" (1908), "Амалиёти ислом" (1908), "Тарихи ислом" (1909) каби китоблари пайдо бўлади.\n1903-1904 йилларда Масков, Петербургга боради, 1907 йилда Қозон, Уфа, Нижний Новогородда бўлади. Булар саёҳат эмас, хизмат сафари эди. Масалан: Нижний Новогородда 1907 йилнинг 23 августида Русия мусулмонларининг турмуш ва маданияти муаммоларига бағишланган қурултойи чақирилади. Беҳбудий туркистонликлар гуруҳини бошқаради ва катта нутқ сўзлайди.\nМана шу эҳтиёж ва зарурат Беҳбудийни театр ва матбуотга бошлади. "Падаркуш" драмаси шу тариқа майдонга келди. Бироқ унинг дунё кўриши осон кечмади. "Падаркуш" драмаси 1913 йилдагина босилиб чиқади. Китоб жилдига "Бородино жанги ва Россиянинг французлар босқинидан халос бўлишининг юбилей санасига бағишланади" деган ёзув билан Тифлис цензурасидан рухсат олинади. Босилиб чиққандан кейин ҳам саҳнага қўйиш учун яқин бир йил вақт кетади.\n"Падаркуш" - ўзбек драмачилигининг ҳамма якдил эътироф этган биринчи намунасидир. Мутахассислар уни ҳам жанр, ҳам мазмунга кўра янги ўзбек адабиётини бошлаб берган бир асар сифатида баҳолайдилар. Муаллиф "Миллий фожиа" атаган 3 парда 4 манзарали бу драма ҳажман ихчам, мазмунан ниҳоятда содда ва жўн эди. Ўқимаган боланинг бузуқ йўлларга кириб ўз отасининг ўлдиргани, нодонлик ва жаҳолат ҳақида эди.\n"Падаркуш" дастлаб Самарқандда 1914 йилнинг 15 январида саҳнага қўйилди. Спектакл ўз маишатига ўралиб, дунёни унутган миллатдошларга чакмоқдек таъсир этди. У Тошкентда 1914 йилнинг 27 февралида қўйилди.\nАвлонийнинг "Турон" группаси Колизей (Ҳозирги савдо биржаси биноси)да ўз фаолиятини мана шу "Падаркуш" билан бошланган эди. Спектакл бошланиш олдидан Мунавварқори театрнинг жамият ҳаётидаги ўрни ҳақида нутқ сўзлайди. Бош ролни А. Авлонийнинг ўзи ижро этади. Маҳаллий матбуот бу кунни "тарихий кун" деб ёзади. "Турон" группаси 1914-1916 йилларда бу спектакл билан бутун Фарғона водийсини айланиб чикди. Туркистонни жунбушга келтирган қирғинбарот инқилоб йилларида ҳам саҳнадан тушмади. Бу бир томондан миллатни маърифат ва тараққиёт сари ундашда катта аҳамиятга эга бўлса, иккинчи томондан профессионал ўзбек театри ва драмачилигининг майдонга келиши ҳамда тараққиётида муҳим хизмат қилди.\nБу асарнинг ўз даврида адабий ҳаракатчиликка етказган таъсири ҳақида қайдлар кўп. Бунинг шоҳиди сифатида Абдулла Қодирийнинг 1913 йилларда чиққан "Падаркуш" пьесаси таъсирида "Бахтсиз куёв" деган театр китобини ёзиб юборганимни ўзим ҳам пайқамай қолдим, деган эътирофини эслаш кифоя. 1916 йилда Тошкентга келиб Колизейда "Турон"нинг қатор спек-таклларини кўрган А. Н. Самайлович ёзади: "Туркистонда янги адабиёт майдонга келди. Бу мен учун кутилган ҳол эди… Янги адабиётнинг маркази - Самарқанд… Ёш қаламкашларнинг бош илҳомчиси самарқандлик муфти Маҳмудхўжа Беҳбудийдир".\n1913 йилдан Беҳбудий матбуот ишлари билан шуғулланди. Апрелдан "Самарқанд" газетасини чиқара бошлади. Газета туркий ва форсий тилларда, ҳафтада икки марта, дастлаб икки, сўнг тўрт саҳифада чоп этилган. 45-сони чиқиб, моддий танқислик туфайли тўхтаган. Сўнг Беҳбудий шу йилнинг 30 августидан "Ойна" журналини чиқара бошлайди. "Ҳафталик, суратлик бу мажалла, асосан, ўзбек тилида бўлиб, унда ихчам форсий шеър, мақолалар, русча эълонлар ҳам бериб борилади… Кавказ, Татаристон, Эрон, Афғонистон, Ҳиндистон ва Туркиягача тарқалар эди… Жадидларнинг севикли журналлари эди…" деб ёзган эди Зиё Саид.\nБеҳбудий шу йиллари нашр ишлари билан қизғин шуғулланди. А. В. Пясковский унинг ўз босмахонасида Фитратнинг "Баёноти сайёҳи ҳинди" асарини 1913 йилда русчага таржима қилдириб, нашр этганини хабар беради.\n1914 йилнинг 29 майида Беҳбудий иккинчи бор араб мамлакатларига саёҳатга отланади. Поездга ўтириб Байрамали орқали Ашхободга ўтади. Красноводскдан параход билан Бокуга боради. 2 июнда Минералние води-Кисловодск-Пятигорск, Железноводск-Ростов-Одессани кезиб, 8 июнда Истамбулга кириб келади. Кичик саёҳатдан сўнг Истамбулга қайтиб, 21 июнда сув йўли билан Қуддусга йўл олади. Байрут, Ёфа, Халил ар-Раҳмон, Порт Саид, Шом шаҳарларини то- моша қилади… Саёҳат хотиралари ҳар жиҳатдан ғоят муҳим бўлиб, Беҳбудий уларни ўз журнали "Ойна"нинг 1914 йил сонларида мазкур ном остида пешма-пеш бериб боради. Бу "Хотиралар" ҳам маърифий, ҳам адабий-эстетик жиҳатдан ниҳоятда муҳим. У адабиётимиздаги анъанавий тарихий-мемуар жанрининг XX аср бошидаги ўзига хос намунасидир.\n"Ойна" журнали маърифат ва маданият тарқатишда жуда катта хизмат қилди. Унда миллат ва унинг ҳақ-ҳуқуқи, тарихига, тил-адабиёт масалаларига, дунё аҳволига доир қизиқарли мақолалар, баҳслар бериб борилган. Айниқса, тил масаласи муҳаррирнинг ҳамиша диққат марказида турди. Беҳбудий миллатнинг тараққийси учун бир неча тил билишни шарт ҳисобларди. Журналнинг 1913 йил 13 август биринчи-нишона сонидаёқ "Икки эмас, тўрт тил лозим" деган мақола билан чиққан эди.\nБеҳбудий адабий танқидга катта эътибор берди. Навоийдан кейинги бир неча асрлик сукунатдан сўнг бу соҳанинг хос-хусусиятларини таъкидлаб адабиётда тенгҳуқуқлилик масаласини ўртага қўйди. Мақола "Танқид сараламоқдур" (1914 й. 27-сон) деб номланган эди. Адибнинг барча тарихий-илмий мавзудаги мақолалари ўтмишга камоли эҳтиром ва эътиқод билан ёзилган.\nУмуман Беҳбудийнинг публицист сифатида фаолияти адиб истеъдодини жуда ёрқин бир қиррасини ташкил этади. У ўз умри давомида юзлаб мақолалар ёзди. Ўзининг Миллат ва Ватан, жамият ва ахлоқ ҳақидаги фикрларини кўпроқ мақола ва чиқишларида ифода этди. Баъзилар унинг мақолалари 200, бошқалар 300 деб белгилайдилар. Унинг барча мақолалари аниқлаб чиқилмаган. Муҳими шундаки, у XX аср бошидаги Туркистоннинг йирик сиёсий арбоби эди. Унинг Миллат ва Ватан тақдири ҳақидаги барча қарашлари, аввал, мана шу мақолаларида акс этган эди. Бу жиҳатдан, унинг 1906 йил 10 октябрда "Хуршид" (6-сон) газетасида босилган "Хайрул умури авсотуҳо" ("Ишларнинг яхшиси ўртачасидур") мақоласи диққатга сазовордир. Бу мақола узоқ йиллар Совет тарих фани нуқтаи назаридан баҳоланиб, Беҳбудийни қоралаш учун нишон бўлиб келди. Гап шундаки, Беҳбудий ўша 1906 йилдаёқ социалистик таълимотни ва уни Русияда амалга оширишга бел боғлаган Ленин партиясини кескин рад этган эди. У ҳам устози И. Гаспринский каби социализмни зўровонлик ҳисоблайди, социал тенгликни адолатсизлик деб билди. Шахс манфаатдорлигида, миллат равнақида тараққиётнинг буюк омилини кўрди. Худди шу эътиқод уни Туркистоннинг мустақиллиги учун курашга етаклади.\nВатан тақдири кун тартибига қўйилган 1917 йилнинг 16-23 апрелида Беҳбудий Тошкентда бўлиб ўтган Туркистон мусулмонларининг 150 вакили иштирок этган қурултойида ҳаяжонли нутқ сўзлади. Миллатни ўзаро ихтилофлардан воз кечишга, буюк мақсад йўлида бирлашишга, иттифоқ бўлишга чақирди. Худди шу ихтилофимиз сабабли "мустамлакот қоидаси ила бизни идора этурлар" деб очиқ айтди.\nШу йилнинг 26 ноябрида Қўқонда ўлка мусулмонларининг IV фавқулодда қурултойи иш бошлади. 27 ноябрга ўтар кечаси "Туркистон мухторияти" эълон қилинди. Бу мустамлакадан мустақиллик томон қўйилган жиддий ва жасоратли қадам эди. Унинг маънавий отаси, шуҳбасиз, Беҳбудий эди. Бироқ у Советлар томонидан хоинона бостирилди. 19-20 феврал кунлари шаҳар тўпга тутилди. 10 минг туркистонлик ўлдирилди, 180 қишлоққа ўт қўйилди.\nОрзулари чил-чил бўлган Беҳбудий 1919 йилнинг баҳорида, 25 мартда паришон ҳолда йўлга чиқади ва Шаҳрисабзда қўлга олиниб, тахминан икки ой ўтгач, Қаршига келтириб зиндонга ташланди. Бир неча кундан сўнг Қарши беги Тоғайбекнинг буйруғи билан зиндон якинидаги "подшолик чорбоғи"да ўлдирилган. Унинг қатли ҳақидаги хабар ўша пайтдаги пойтахтимиз Самарқандга роса бир йилдан кейин маълум бўлди. 1920 йилнинг апрелида бутун Туркистон мотам тутди.\n1926-27 йилларда, 11 йил Қарши шаҳри Беҳбудий номи билан юритилди. Адибнинг номини адабийлаштирилиши шунчаки бир ниқоб эди, унинг асл қиёфаси халқдан сир сақланди. Қарши шаҳрига унинг номи қўйилган ўша 1926 йилдаёқ жадидчиликни аксилинқилобий, аксилшўровий ҳаракат сифатида қоралаш кампанияси бошлаб юборилган эди.\n«Унутилмас сиймолар» (1999) тўпламидан олинди.


Самарқанд аҳолиси ярим миллионга яқинлашди\nЎзбекистоннинг иккинчи йирик шаҳри ҳисобланган Самарқанд аҳолиси бирданига қарийб 85 минг кишига кўпайиб 488 мингдан ошди. Бу шаҳар ҳудудининг унга туташ туманлар ҳисобидан кенгайтирилиши эвазига амалга ошди.\nСамарқанд ҳокимияти расмийлари шаҳар аҳолиси ярим миллионлик маррага яқинлашганини айтмоқда.\nШаҳар атрофидаги айрим аҳоли пунктлари шаҳар ҳудудига қўшилиши эвазига Самарқанд Ўзбекистондаги аҳоли сони бўйича иккинчи йирик шаҳар мақомини янада мустаҳкамалади дейди ўз исмини айтишни истамаган Самарқанд ҳокимияти расмийларидан бири.\n- Одамларга қулайлик яратиш мақсадида чегаралар бир оз ўзгарди. Шаҳар аҳолиси сони ҳам шу ҳисобдан ошди,- деди Самарқанд ҳокимияти расмийси.\nОлий Мажлис Сенатининг Самарқанд вилоятининг Самарқанд шаҳри, Оқдарё ва Самарқанд туманлари чегараларини ўзгартириш тўғрисидаги қарорига кўра, Самарқанд туманининг умумий ҳудуди 3,36 минг гектарни, аҳолиси эса 84,7 минг одамни ташкил этувчи 33та маҳалласи Самарқанд шаҳрига қўшилди.\n- Бу ерда жуда кўпчилик Самарқанд шаҳриданман деб айтади-да. Лекин, ҳужжатда туманга қарашли. Энди бу тушунмовчиликлар барҳам топди. Масофа ҳам яқинлашди, шаҳар ҳудиди ҳам анча муоқбиллашди. Ҳудудий ўзгаришлардан мақсад одамларга қулайлик яратиш,- дейди Самарқанд ҳокимияти расмийси.\nЭндиликда, Самарқанд шаҳри ҳудудига 33та маҳалла қўшилиши ҳисобига шаҳар аҳолиси сони 488,6 мингни, майдони эса 12,1 минг гектарни ташкил этади.\nШунингдек, Ўзбекистон Сенати қарорига кўра, Самарқанд вилоятининг баъзи бошқа ҳудудларида ҳам ўзгаришлар жорий қилинди.\n- Самарқанд туманидаги бир қишлоқ фуқаролари йиғини Оқ дарё туманига ўтказилди. Бу ҳам масофа жиҳатидан узоқ эди, энди одамларнинг туман марказига боришларига масофа жиҳатдан қулай бўлди. Илгари туман марказигача 30-35 километр бўлган бўлса, энди туман марказигача 15-18 километр бўлди,- дейди Самарқанд ҳокимияти расмийси.\nXIV ва XV асрлар давомида Самарқанд шаҳри Темурийлар салтанатининг пойтахти вазифасини ўтаб келган ва ўша даврларда йирик илм-фан, маданият марказига айланган.\nШунингдек, Самарқанд шаҳри 1930 йилгача Ўзбекистон ССР пойтахти ҳам бўлган.\nҲозир Ўзбекистонда аҳоли сони жиҳатдан пойтахт Тошкент биринчи ўринда туради.\nРасмий статистикага кўра, Тошкент аҳолиси сони 2 ярим миллионга яқинлашиб қолган. Лекин, пойтахтга вилоятлардан иш излаб келган ўзбекистонликлар ҳисобидан Тошкент аҳлининг асл сони 4 миллиондан ошиш тахмин қилинади.


Яҳованинг «жамолини кўрай» | Тадқиқ сони\nҚайғули вазиятлар бизга ниҳоятда қаттиқ таъсир қилиши ҳеч гап эмас. Улар фикр-хаёлимизни олиб, тинка-мадоримизни қуритиши ва ҳаёт ҳақидаги нуқтаи назаримизга таъсир қилиши мумкин. Исроил шоҳи Довуд ҳам кўпгина қийинчиликлар гирдобида бўлган. Хўш, Довуд уларни қандай қарши олган? Забурнинг таъсирли саносида, Довуд шундай деган: «Эй Эгам, Сенга қаттиқ фарёд қиламан, эй Эгам, Сенга қаттиқ ёлвораман. Дардларимни Сенга тўкиб соламан, қайғуларимни Сенинг олдингда айтаман. Руҳим сўлғин бўлганда, йўлларимни Сен биласан». Ҳа, Довуд Аллоҳдан ёрдам сўраб, камтарлик ила ибодат қилган (Заб. 141:1–3).\nДовуд қийин дамларда Яҳовадан ёрдам сўраб, камтарлик ила ибодат қилган\nБошқа санода эса, Довуд шундай куйлаган: «Бир нарсани Эгамдан сўраганман, ҳа, Ундан истаганим битта нарсадир: Эгамнинг уйида тоабад яшай, Эгамнинг жамолини кўрай, маъбадда туриб, Унга мунтазир бўлай» (Заб. 26:4). Довуд леви бўлмаган, бироқ уни ҳақ топиниш марказининг яқинидаги муқаддас ҳовлининг ташқарисида турганини бир тасаввур қилинг. Довуднинг қалби шунчалик миннатдорчиликка тўлганки, у «Эгамнинг жамолини кўрай» деб, ҳаётининг охиригача ўша ерда бўлишни хоҳлаган.\nЗабур 26:4 да «жамол» деб таржима қилинган ибронийча сўз, «фикр-хаёлда ва ҳис-туйғуларда мамнуният ёки ҳузур-ҳаловат» деган маънога эга деб айтиш мумкин. Довуд, Худонинг топинишга оид тадбирларини ҳамиша қадрлаган. Биз ҳам ўзимизга: «Довудда бўлган ҳиссиётлар менда ҳам борми?» — деб савол берсак бўлади.\nХУДОНИНГ ТОПИНИШГА ОИД ТАДБИРЛАРИНИ ҚАДРЛАШ\nБизнинг кунимизда, Яҳовага яқинлашишга оид тадбирлар том маънодаги маъбад билан эмас, аксинча, Худонинг улкан рамзий маъбади, яъни ҳақ топинишнинг муқаддас тадбирлари билан боғлиқ *. Агар мана шу тадбирларни қадрласак, биз ҳам Яҳованинг «жамолини кўрамиз».\nМуқаддас чодирга кираверишда ўрнатилган бронза қурбонгоҳда куйдириладиган қурбонликларни кўриб чиқайлик (Чиқ. 38:1, 2; 40:6). Ушбу қурбонгоҳ, Аллоҳ Исонинг ҳаётини қурбонлик сифатида қабул қилишга тайёр эканлигини билдиради (Иброн. 10:5–10). Бу биз учун нимани англатиши борасида ўйлаб кўринг. Ҳаворий Павлус ёзганидай, биз «душман бўла туриб, Ўғлининг ўлими орқали Тангри билан» ярашганмиз (Рим. 5:10). Исонинг тўкилган қонига ишонсак, биз Худонинг дўсти бўла оламиз (Заб. 25:14, ЯДТ). Натижада, биз ҳам Унинг хайрихоҳлигидан завқланиб, Унга таянамиз.\nГуноҳларимиз ювилгани сабаб, «Яҳованинг Ўзи тетиклик бахш этадиган вақтни» келтиришининг гувоҳи бўла оламиз (Ҳавор. 3:19). Вазиятимизни, худди ўлимга маҳкум этилган ўтмишдаги қилмишларидан афсусланаётган ва ҳаётига кескин ўзгаришлар киритаётган маҳбуснинг вазиятига ўхшатса бўлади. Буни кўрган мурувватли ҳакам, унинг ишини қайта кўриб чиқади, яъни ўлим жазосини бекор қилади. Бу маҳбус қанчалик енгил тортиб, қувонганини тасаввур қилинг. Шу ҳакам сингари, Яҳова тавба қиладиган инсонларга хайрихоҳлик кўрсатиб, ўлим ҳукмини бекор қилади.\nҲАҚ ТОПИНИШДАН ЛАЗЗАТ ОЛИНГ\nДовуд ҳақ топинишга оид нарсалар орасида, Яҳованинг хонадонида йиғилган кўпгина исроилликларни ҳамда Тавротни қироат қилиб, мазмунини тушунтириб ва тутатқи куйдириб муқаддас хизматини бажараётган руҳонийлару левиларни кузата оларди (Чиқ. 30:34–38; Саҳ. 3:5–8; Қонун. 31:9–12). Қуйида, қадимги Исроил халқининг ва бизнинг замонамиздаги ҳақ топиниш ўртасидаги ўхшаш томонлар келтирилган.\nЎтмишда бўлганидай, бугунги кунда ҳам «нақадар яхшидир, ёқимлидир биродарлар бирга аҳил яшасалар» (Заб. 132:1). Бутун дунё бўйлаб, жуда кўп «имондошларимиз» яшайди (1 Бутр. 2:17). Жамоатларимизда Худонинг Каломи қироат қилиниб, маъноси тушунтирилади. Яҳова Ўз ташкилоти орқали йўл-йўриқларга бой дастурини тақдим этади. Қолаверса, шахсий ҳамда оилавий топинишда фойдаланишимиз учун мўл-кўл маънавий озуқамиз бор. Етакчи Кенгашнинг бир аъзоси шундай дея бўлишди: «Яҳованинг Каломи устида фикр юритиш, унинг мазмунини тушунишга кўмаклашиб, қалбимни маънан бойитади ва тасалли бахш этади». Дарҳақиқат, билим туфайли жонимиз завқланади (Ҳик. 2:10).\nБугунги кунда, Худонинг хизматчилари Унга маъқул келадиган ибодатларни ҳар куни қилишади. Шундай ибодатлар, Яҳова учун хушбўй ҳидли тутатқи кабидир (Заб. 140:2). Камтарлик ила қилаётган ибодатларимиз Тангри Яҳова учун қанчалик ёқимли эканини билиш, бизга қувонч бахш этмоқда!\nМусо пайғамбар: «Эй Раббимиз Худо, лутф-караминг бизга ёр бўлсин... ишларимизга барака бергин!» — деб ибодат қилган (Заб. 89:17). Яҳовага ғайрат ила хизмат қилганимиз сайин, У ишимизга баракалар ёғдиради (Ҳик. 10:22). Масалан, бошқаларга ҳақиқатни билиб олишларига кўмаклашишимиз мумкин. Эҳтимол, кўп йиллардан бери одамларнинг бефарқлиги, касаллик, ҳиссий изтироб ёки қувғинларга қарамай, хизмат қилаётгандирмиз (1 Салон. 2:2). Шундай бўлса-да, «Эгамизнинг жамолини» кўришдан маҳрум эмасмиз ва самовий Отамиз саъй-ҳаракатларимиздан ғоят мамнун!\nДовуд яна шундай куйлаган: «Эй Худованд, Сен менинг насибамсан, косам оқи — Ўзингдирсан, тақдирим қуръаси — Сенинг қўлингда. Кўнгилли ерларга тушди марзаларим» (Заб. 15:5, 6, Туркия 1998). Довуд ўз «насибаси», яъни Яҳова билан яхши муносабатларга эга бўлгани ва Унга хизмат қилиш шарафи учун миннатдор эди. Биз ҳам унга ўхшаб, қийинчиликларни бошдан кечиришимиз мумкин, лекин шу билан биргаликда мўл-кўл маънавий баракаларга эгамиз! Шундай экан, келинг, ҳақ топинишдан лаззат олиб, Яҳованинг рамзий маъбадини қадрлайлик!\n^ 6- х.б. «Қўриқчи минораси»нинг (рус) 1996 йил 1 июль 14–24- саҳ. қ.


Синдоровни ким ўлдирди?\nТўлқин Хабарларга қараганда, яқинда Жиззах вилоятининг Мирзачўл туманидан Қозоғистонга пахта олиб ўтишга уринган 23 ёшли Синдоров ўзбек чегарачилари томонидан уриб ўлдирилган. Айрим манбаларда эса унинг мотоцикль ҳалокати оқибатида ҳаётдан кўз юмгани айтилади.\n“Эзгулик” инсон ҳуқуқларини ҳимоя қилиш ташкилотининг Жиззахдаги фаоли Абай Бойбўлатовнинг “Озодлик” мухбирига маълум қилишича, Мирзачўл туманининг “Туркистон” ширкат хўжалигида истиқомат қилувчи қозоқ миллатига мансуб тўрт фуқаро 100-200 килограмм пахтани қўшни мамлакатга олиб чиқиб кетишга ҳаракат қилган. Бироқ улар чегарачилар томонидан қўлга олиниб, шафқатсиз калтакланган. Синдоров эса калтакланиш оқибатида вафот этган.\nБошқа манбаларда эса контрабандачилар “Урал” русумли мотоциклда айланма йўллар орқали чегарани кесиб ўтишга уринганида чегарачилар уларни қувгани, шу вақтда Синдоров мотоцикль ҳалокати натижасида ҳаётдан кўз юмгани таъкидланади.\n“Озодлик” мухбири ушбу ҳодиса юзасидан Жиззахдаги ҳарбий прокуратурадан маълумот олишга ҳаракат қилди. Прокуратура ходими Каримов мазкур иш юзасидан тергов олиб борилаётгани, тергов натижалари маълум бўлмай туриб, ҳеч қандай маълумот бера олмаслигини айтди.\nАммо Абай Бойбўлатов расмий идоралар ҳақиқий аҳволни барибир ошкор этмаслигини тахмин қилди. Унинг айтишича, расмийлар Синдоровнинг ўлими мотоцикль ҳалокати оқибати экани тўғрисида ҳукм чиқариб қўя қолади.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Даракчи”да янги асар: Зулмат диёрида\t12:41, 20 июнь 2016\tНизомжон мактабни ҳам коллежни ҳам аъло баҳоларда битирди. Университетга киришни астойдил кўнглига тукканди, аммо бу галча нияти амалга ошмади. Гарчи имтиҳондан ўтолмаган бўлса—да, кўнгли чўкмади. Демак, ҳали талабалик мақомига муносиб эмас экан, ҳали бироз жиддийроқ тараддуд кўриши керак экан. Янага йил албатта ўқишга киради. Гоҳида шундай деб ўзига таскин берадию, яна ҳафсаласи пир бўлади: Ахир ўқишга кираман деган одам эртаю кеч изланиши, тайёргарлик кўриши керак эди. У бўлса...\nНаҳот акасининг иродаси шу қадар бўш? Наҳотки, анави “ҳожи ака”нинг уч тўрт маърузасини эшитиб, “мужоҳид”га айланиб олса? Кечамиди, ўтган кунимиди, Низомжон акасини хилватга тортиб, масалани кўндаланг қўйди. Ака, ҳожининг уйи битди ҳисоб. Тўртта қандил билан деразага карниз ўрнатишни бизсиз ҳам эплашади. Ҳожидан пулни олайлигу тезроқ уйга қайтайлик.\nНизомжон табиатан ўта сертавозе йигит. У акасининг чизган чизиғидан чиқмасликка ўрганган. Гоҳида акасиниг тутган йўли нотўғри эканини англаса, ётиғи билан унга тушунтирар, лекин барибир охир—оқибат акасининг айтгани бўларди. Бу гал унақа бўлмайди. — Нима ўқияпсиз? – Низомжон акасининг қўлидаги оқ муқовали дафтарнусха нашрни тортиб олди. – Китобхонлик одатингиз борлигини билмаган эканма, ака!\n— Эсингизни йиғинг, ака! Сизга нима бўлди? – У шундай дея исможоннинг елкасидан тутиб силкитди. – Мен буларнинг мақсадини биламан, ака! Минглаб, юз минглаб бегуноҳларнинг қонини тўкиб, ҳукуматни қўлга олишни, юз йиллар аввалги ҳаётга қайтиб, ўзлари билгандек ялло қилиб яшашни исташади. Исможон елкаси устида турган укасининг қўлини нари сурди:\nШу онда ака-уканинг кўзлари тўқнашди. Низомжон акасининг маъносиз кўзларидан ҳеч нарса уқолмади, Исомжон эса, укасининг нигоҳларидаги мислсиз изтироб ва ҳадикни англамоқдан ожиз эди... Ёзувчи Фахриддин ЗАМОНнинг “ЗУЛМАТ ДИЁРИДА” асарини “Даракчи” газетасининг 23 июнда сотувга чиқадиган 25-сонида ўқишингиз мумкин.


Қирғиз-тожик чегарасида қурол қўллаш ҳолати\nҚирғиз-тожик чегарасида қурол қўллаш ҳолати: ҳайдовчи жароҳат олди - видео\nТожикистон ҳарбийлари “КамАЗ” юк машинасига ўт очди, ҳайдовчи Қирғизистон фуқароси яраланди\nТОШКЕНТ, 22 дек — Sputnik. Тожикистон ҳарбийлари “КамАЗ” юк машинасига ўт очди, ҳайдовчи Қирғизистон фуқароси яраланди, деб хабар қилди Sputnik Қирғизистон Миллий хавфсизлик давлат қўмитаси Давлат чегара хизматига асосан.Дастлабки маълумотларга кўра, ҳолат қирғизистонлик ҳайдовчи “КамАЗ” русумли юк машинасида Баткен вилояти Лейлек тумани Мақсат-Жаштик йўли бўйлаб ҳаракатланаётган вақтда юз берди. Қирғизистон чегара хизмати қуйидагиларни маълум қилди:Ҳайдовчи ариқдан сув олиш учун тўхтаган. Шу вақтда 3 нафар тожикистонлик ҳарбий хизматчи унга яқинлашиб, машинага ўтиради ва Тожикистон ҳудудига боришни талаб қилди.Ҳайдовчи тожик чегарачилари билан бирга ҳаракатланади. У ўзига эътибор қаратиш мақсадида йўл бўйлаб кетаётган бошқа машинанинг йўлини тўсади ва тожикистонлик ҳарбийлар томонидан қўлга олинганини ҳақида бақиради.Тожикистон чегарачилари машинадан тушади, ҳайдовчи эса ҳаракатни давом эттиради.Тожикистонлик ҳарбийлар “КамАЗ”га қарата - ғилдирак ва олд ойнага 3 марта ўқ узишди. Бунинг оқибатида синган ойна бўлакларидан ҳайдовчи тимдаланди.Икки давлат чегара вакилларининг учрашуви бўлиб ўтмоқда.Sputnik Тожикистон маълум қилишича, чегарада юз берган бу ҳодисани Тожикистон расмийлари ҳам тасдиқлади.\nқирғизистон, тожикистон, қирғиз-тожик чегараси\nТожикистон ҳарбийлари “КамАЗ” юк машинасига ўт очди.\nТОШКЕНТ, 22 дек — Sputnik. Тожикистон ҳарбийлари “КамАЗ” юк машинасига ўт очди, ҳайдовчи Қирғизистон фуқароси яраланди, деб хабар қилди Sputnik Қирғизистон Миллий хавфсизлик давлат қўмитаси Давлат чегара хизматига асосан.\nДастлабки маълумотларга кўра, ҳолат қирғизистонлик ҳайдовчи “КамАЗ” русумли юк машинасида Баткен вилояти Лейлек тумани Мақсат-Жаштик йўли бўйлаб ҳаракатланаётган вақтда юз берди.\nҚирғизистон чегара хизмати қуйидагиларни маълум қилди:\nҲайдовчи ариқдан сув олиш учун тўхтаган. Шу вақтда 3 нафар тожикистонлик ҳарбий хизматчи унга яқинлашиб, машинага ўтиради ва Тожикистон ҳудудига боришни талаб қилди.\nҲайдовчи тожик чегарачилари билан бирга ҳаракатланади. У ўзига эътибор қаратиш мақсадида йўл бўйлаб кетаётган бошқа машинанинг йўлини тўсади ва тожикистонлик ҳарбийлар томонидан қўлга олинганини ҳақида бақиради.\nТожикистон чегарачилари машинадан тушади, ҳайдовчи эса ҳаракатни давом эттиради.\nТожикистонлик ҳарбийлар “КамАЗ”га қарата - ғилдирак ва олд ойнага 3 марта ўқ узишди. Бунинг оқибатида синган ойна бўлакларидан ҳайдовчи тимдаланди.\nИкки давлат чегара вакилларининг учрашуви бўлиб ўтмоқда.\nSputnik Тожикистон маълум қилишича, чегарада юз берган бу ҳодисани Тожикистон расмийлари ҳам тасдиқлади.


Йўқ, йўқ, бу янги телеканал номи эмас. Шунинг учун ҳам бу қисқартма сўзни тирноқлар ичига қамаб қўймадик. ТарТВ - “Ўзбекистон” каналига камина берган бир нисбат, холос. Тар – Тарбия сўзининг илк бўғини.\nДемак, ТарТВ – ТарбияТВ дегани - Тарбияловчи телевидение дегани.\n“Ўзбекистон” канали айнан шундай телевидениедир.\nБу баҳода тирноқча истеҳзою зиғирча киноя йўқ.\nБу баҳо фактнинг констатациясидир!\nЎзТарТВ ўз олдига бутун ўзбек халқини тарбиялаш вазифасини камераларию микрофонларига, камераушлагичларию микрофонушлагичларига юклаб қўйган.\nБу вазифани бажаришда ТарТВ миллатнинг таниқли зиёлилари хизматига таянади.\nУлардан бири ҳали тили чиқмаган набирам ҳам яхши кўрадиган Озодбекдир.\nКуни-кеча хонанда каналнинг “Ҳар кун” кўрсатуви бир пиёла чойи устида миллат тарбиясига баҳоли қудрат ҳисса қўшар экан, бундай деди:\n“Инсон бир мартагина инсонга бериладиган мана шу имкониятни англаб, яъни тўғри англаб шу бу фурсатлигини, бу бошқа қайтиб келмаслигини англаб яшагандагина у катта-катта, буюк мақсадларга эришади”.\nШуни алоҳида таъкидлаб хабар бериб қўйиш бизнинг мухбирлик бурчимизки, Ўзбек эстрадасининг Шаҳрихондан чиққан Хони (бу баҳода тирноқча истеҳзою зиғирча киноя йўқ) фақиру фуқарони нафақат миллат телевидениeсидан, балки қадами етган ҳар қандай юрт саҳнасидан туриб ҳам тарбияламоқда.\nЯқиндагина уммон ортида – Ню Йўркнинг Бруклинободида берган концертини бошлар экан, Озодбек томошабинлари учун “тарбиявий соат” ўтказди.\nАмриқолиқ ёки вақтинча амриқолиқ томошабинини тежаб-тергар экан, Озодбек бундай деди:\n“Энди сизлар ҳозир ҳаммадан бир қадам олдинда юришинглар керак аслида. Интернет деган нарсалар бор. Эрталабдан кечгача Одноклассникида ўтирмасдан (шу ерда залда кулги кўтарилди – таҳр.) мана шу хабарлардан хабардор бўлиб туринглар”.\nАмриқолиқ ёки вақтинча амриқолиқ ўзбеклар нега кулганини билмадик.\n“Одноклассники эмас, биз Фейсбукка кўникканмиз”, демоқчи бўлдилармикан ё?\nОзодбек, “тарбиявий соат”ни давом эттирар экан, мана бу гапни ҳам айтди.\n“Энди айтиш мумкин энди ҳар хил шунақа инсонлар бор бир Ўзбекистоннинг кичкинагина камчиликларини шишириб, пуфлаб катта қилиб дунëга жар соладиган ўзимизнинг одамлар бор. Шулардан эҳтиëт бўлинглар”.\nХуллас, огоҳ бўлинг.\nОгоҳлик кечаги, бугунги ва эртанги кун талабидир!\nБруклинободдан яна Тошкентга – ЎзТарТВга қайтамиз.\nМиллат тарбиясидай масъулиятли ишга Озодбекдай таниқли бўлмаган хонандаларни ҳам жалб этмоқда канал.\nХушовоз хонандалардан бири - Алишер Қосимов Озодбек кўриниш берган куни ЎзТарТВдан туриб\nОқил одам аждодин, руҳин сира унутмас,\nАвлодини ўйлаган бешикларин бўш тутмас,\nдеб ўгит берди миллатга.\nХонанда Алишер Қосимовнинг авлодлараро алоқаларни пўлат занжирдай узилмас, метиндай мустаҳкам тутиш кераклигига ишора қилувчи ўгитлари шоир Хуршид Давроннинг шу куни эшиттирилган шеърида аниқ-тиниқ даъват шаклида ўзининг ёрқин ифодасини топди.\nБоболар номига маҳлиë бўлиб,\nЯшаб юраверма олдинга интил,\nУларга муносиб бўлмоқчи бўлсанг,\nДоим тафаккур қил, доим ижод қил,\nдейди Ўзбек поэзиясининг “Олтин тўртовлони” таркибидаги Олтин Шоирлардан бири Хуршид Даврон.\n(“Олтин тўртовлон” Хуршид Даврон, Шавкат Раҳмон, Усмон Азим ва яна бир Шоирдан иборат бўлганини, “яна бир Шоир”нинг исмини сиёсий вазиятдан келиб чиқиб айтиб бўлмаслигини қавслар ичида айтиб ўтмоқчимиз.)\nХуршид ака зийрак шоир. Келажакда хуршиддавроншунослар қийналмасин, деб томошабин тарбиясига хизмат қилувчи мадҳиясида давр белгиларини ҳам қўйиб кетган.\nЭй асрдай шиддатли учқур Талгода,\nБахтли истиқболга талпинган диëр.\nШоир Тошкент билан Самарқанд ўртасида ўтган йили қатнай бошлаган Талго поездини айтаяптики, бу сатрлар нафақат хуршиддавроншунослар оғирини енгиллатади, балки миллатни ватанпарварлик руҳида тарбиялайди ҳам.\nКези келганда шуни ҳам айтиб ўтиш жоизки, “Ўзбекистон” канали ўзининг миллатни тарбиялаш потенциалидан ҳар доим ҳам унумли фойдаланаяпти, деб бўлмайди.\nТирноқча истеҳзою зиғирча киноя йўқ бу фикрни биз янаям юмшатиброқ айтдик.\nЮмшатмасак, “миллат тарбиясини бузадиган шеърларни ҳам бераяпти”, дейишга мажбур бўлардик.\nБу фикрга Уста Гулматнинг “отаси” Анвар Обиджоннинг мана бу шеърини эшитгач келдик.\nҲур ватан қурдик, буюк давлат қолар биздан кейин,\nШаънимизга олқишу раҳмат қолар биздан кейин,\nЭнг буюк мақсад ила дунëга бўлдик ҳамқадам,\nШаҳдимизга ҳаммада ҳайрат қолар биздан кейин.\nДемак, Анвар ака Обиджонга кўра, миллат шу кунгача уже буюк давлат қуриб, дунёга ҳамқадам бўлиб, кашфу-камолотга ёр бўлиб, хуллас, тиклаб-қуриб-яратиб-қад кўтариб бўлибди!\nБу гапларни эшитган миллат танбалга айланвомайдими?\nИшламай ётиволса нима бўлади?\n“Ўзбекистон” каналининг 12 июн кунги эфирини томоша қилаётганда фикри ожимизнинг қитиғини келтирган ҳисларимизни тўкиб солдик.\nҲазил қилдик. Тирноқча истеҳзою зиғирча киноя қилмадик.\nҲазил, ҳазилу лекин одам ўйлаб қолар экан (қилган ҳазилларимиз шу ўй маҳсули):\nТелевидение асри бошлангунича миллатни ким тарбия қилган эди?\nТарбиячиси – телевидениеси – бўлмаган даврда миллат нега издан чиқиб кетмади?\nИздан чиқиб, таназзулга юз тутмаган, аксинча, ривожланиб 30 миллион кишига етиб қолган экан, демак, ўз тарбияси ўзи билан бўлган миллат экан-да миллат...\n...деган ўйлар билан банд бўпқолди калла.\nБу ўйлар бугунги телевидение қандай бўлиши керак, деган саволни туғди.\nИлғор миллатлар бу савол жавобини аллақачон топиб бўлган.\nЁ ўзбек учун ортиқчами бу савол?\nЎзбекка бўловрадими ТарТВ ҳам?


Бундан ташқари, ушбу йиғилишда, Кузатув кенгаши аъзолари томонидан клубга янги президент тайинлаш масаласи ҳам кўриб чиқилди ва нафақат Ўзбекистонда, балки Осиёда ҳам ўз номи ва ўрнига эга бўлган “Бунёдкор” футбол клуби раҳбариятида ўзгариш рўй берди.\nМаълумот ўрнида, Меҳриддин Абдуллаев 1969 йил Бухоро вилояти Жондор туманида туғилган. Мутахассислиги – иқтисодчи, ҳуқуқшунос. Ўзбекистон Республикаси Молия вазирлиги, Бухоро вилояти ҳокимлиги, Ўзбекистон миллий банки ва Ўзбекистон Республикаси Ҳисоб палатасида турли раҳбарлик лавозимларида фаолият юритган.\n“Ўзбекнефтгаз” АЖ Матбуот хизмати, ЎзА